
1 Mhlana weT shangana 


Mhlana weTshangana, 
Sesiguge ngamadolo, 
Mhla uLobhengula жапуатаіаіа. 


Le yingoma yamajaha amadala lezintombi ezindala ezazithanda 
ukuhlabelela ngaleziyanansuku izwe lisakhiwe, abantu besahlezi 
okwesintu, isikhiwa singakangeni kangako phakathi kwabantu. 
Into eyayithandwa ngabantu abatsha, abesilisa labesifazana, 
yikuhlabela. Ingoma le yabe iyisikhumbuzo kubo bonke ngezinto 
ezenzeka kudala. 

Umzila wokugala uthi: ‘Mhlana weTshangana. ’ 

Phakathi kwamaNdebele nxa umuntu ewatsho lawamazwi 
ikakhulu phakathi kwabantu abadala abaziyo — abazibonelayo 
ngawabo amehlo, bazizwela ngezabo indlebe — uzabona 
ngokunikina amakhanda kwabantu ukuthi yebo impela kwakukubi 
“Мапа weTshangana.’ Kujwayelekile ukuzwa abadala bekhuza 
besithi, ‘Ungasikhumbuzi ngalolosuku. Yekela sizidlele amabele 
sisaphila. ’ 

Abanengi basakhumbula ubuhlungu, lendubeko, lokubulawa 
kwamabutho amaNdebele; basalibona igazi ligeleza enkundleni 
yempi; basezwa iqhawe leNdebele lisifa livalelisa, likhala, 
lizitema, libubula lithi, ‘Maye babo, ngafa ngingavalelisanga 
abantwabumi. Akungiqedisele mnakwethu. ’ 

Abanengi bafa bengavalwanga amehlo, bafa bechaye 
imikhono. Phela kwakungelasikhathi sokuvalana amehlo, 
lesokugoqana izandla, indoda yafa yodwa yazingcwaba yona 
ngokwayo kwaba yikuphela. Ummango wonke weTshangana 
wanuka phu ngenxa yezidumbu zabantu abafisa okwenkomo 
ezicubayo ezibolela emmangweni zingananzwe muntu. 

Yikho-ke nxa kuthiwa ‘Mhlana weTshangana,’ kulabo 
abazibonelayo, ngingatsho labo ababonelwayo, kulabo 
abazizwelayo, ngingatsho labo abazwelwa ngabanye, 
yisikhumbuzo esikhulu sosuku olukhulu mhla amakhiwa 
lamaNdebele bezwanana izifuba. 


Phela indaba zonke zombuso zivele zinjalo. Umbuso uqala 
ngegazi, kumbe ngithi futhi, igazi yisigijimi sombuso. Umbuso 
kawucelwana njengegwayi, uyotshelwa, uyadutshekelwa. 
UNkulunkulu kadalanga nkosi lapha emhlabeni, inkosi idalwa 
yizikhali. Umfazi uzala umuntu, amandla yiwona azala inkosi. 
‘Mhiana weTshangana’ izikhali zamakhiwa zazala umbuso 
wabamhlophe phakathi kwamaNdebele. Yebo, batsho beqinisile 
ukuthi inkosi kayibekwa libandla, ibekwa yizikhali. 

Umzila wesibili uthi: ‘Sesiguge ngamadolo. ’ 

Mhla weTshangana kwakungesuku lokutshaya imasikhukhu, 
kwakungesuku lokutshitshimba phakathi kwamajaha lezintombi; 
kwakungesuku lokubizana lokuhlala labonakabani, lokubuzana 
ukuphila lokubikelana imikhuhlane; kwakulusuku Jokuvikela 
umbuso wamaNdebele owabe uzulelwa ngamange amhlophe. 
Iqhawe lonke elalizizwa lahloma laphelela lafunga ngabakwabo 
abangasekho lathi, ‘Ngifunga abakwethu, kungcono ukufa 
kulokubuswa ngabamhlophe.’ 

Yahlangana eTshangana eyamakhiwa lamaNdebele yabambana 
khonapho. Ikhiwa latsho phezu kweNdebele ngombhobho walo, 
iNdebele lalo latsho phezu kwekhiwa ngomkhonto walo. Phela 
eyamakhiwa yabe ilamandla ukwedlula eyamaNdebele. 
AmaNdebele nje ‘seguqe ngamadolo’ ngenxa yobunzima. 
Lokhukuguga okutshiwoyo kule ingoma: 


Mhlana weTshangana, 
Sesiguge ngamadolo, 
Mhla uLobhengula wanyamalala, 


ayisikho kuguqa kokuhlonipha, komthetho, nxa umuntu ерида 
esenza umthandazo kuNkulunkulu, kumbe nxa owesifazane 
ерида phambi komkakhe njengomkhuba wabantu bonke 
abansundu. Futhi kwakungasikho kuguqa lokhuyana okwenziwa 
lihole phambi komahluli walo. Kwabe kuyikuguqa kwamaqhawe 
azizwayo, esegugela umbuso wawo ukuthi ungadliwa ngamange. 
Abaguqanga ukuze balabhele, baguqa ukuze bavikele umbuso 
wabo. Yebo, umbuso uzalwa yizikhdli, uphinde uvikelwe 
ngezikhali futhi njengoba umntwana ezalwa ngunina aphinde 
avikelwe ngunina futhi! Uzikhali ngunakambuso! 

Bathi abadala mhla inkomo izobulawa, ihle ibonakale ukuthi 
iyazi ngenxa yokuthwala kwayo amehlo. Ayizabe isahlala kuhle 
lezinye esibayeni. Ikhangeleka ikhathazekile kokuphela ize 

ibulawe. LeNkosi yamaNdebele yahle yezwa ngomzimba wayo 
ukuthi namhla indaba zimbi. Yatshisa umuzi wayo 
wakoBulawayo yakhwela ibhiza layo yaqonda phetsheya 
kukaTshangana ilandelwa ngamabutho ayo amathathu lezinduna 
zayo ezinkulu. Kulapho-ke impi yamakhiwa leyamaNdebele 
zabambana khona. 

Iyalwa impi ngaphetsheya kukaTshangana, nanka amanye 
amabutho amhlophe asemzileni wesilwane esimnyama, afuna 
ukusithumba ukuze amaNdebele wonke aphele ulaka. Athi 
ayafika afica kasaphefumuli uTshangana. Uthwele inkalakatha 
zezigodo, amanzi ayesabeka kawangeneki. 

_Yikho-ke amabutho abamhlophe awela kugala uTshangana aba 
yinyama yamange. Bagwazwa bonke abamhlophe kwasala 
oyedwa wayobikela abanye ukuthi indaba zimbi phetsheya 


_kukaTshangana. 


Athi ekubona lokhu amabutho amaNdebele ukuthi bawenze 
umthwalo olula amabutho amakhiwa, asusa ihubo lawo elabe 
lisaziwa ngabantu bonke. 

Agalise omunye athi: Hhe, hheni, madoda, 

Nansi indaba yomkhonto. 

Baphendule abanye bathi: Zhi! Zhi! 

Nansi indaba yomkhonto! 

Atsho futhi umakhalela athi: Indaba yomkhonto! 

Baphendule bonke bathi: Nansi indaba yomkhonto. | 
Bayahlabela nje bonke bayagida, bayagiya, bakhomba kwaZulu 
ngemikhonto yabo. Sebegingile sebethe tshitshi bonke. 

Zikhona ingoma ezithi nxa insizwa izihlabela ikhumbule 
ngentombi yayo kuphéla; zikhona njalo ezithi nxa zihlatshelwa 
ngamadoda akhumbule onakabani. Zikhona пјаіо ezithi nxa 
zihlatshelwa ngumuntu zilethe usizi olukhulu oludunga 
umphefumulo womuntu, kanti njalo zikhona ezinye eziletha 
intokozo enkulu emuntwini. Le ingoma yendaba yomkhonto 
yayiletha izinto ezinengi phakathi kwamabutho amaNdebele. 
Eyokugala уйе: yabe ihlanganisa ndawonye isizwe samaNdebele. 
Yiyonale eyabe isenza usekabani azikhohlwe ukuthi 
ngusekabantwana, akhumbule kuphela ngombuso wamaNdebele; 
yiyo le eyabe isenza indoda ikhohlwe yikho konke ikhumbule 
kuphela ukuthi ingumuntu weNkosi, lokuthi ngumsebenzi wayo 
phambi kwezinto zonke ukuthi ilwele iNkosi прамо wonke 
amandla ayo. 


Eyesibili yile: ingoma le yabe ivusa ubughawe phakathi 
kwabantu bonke. Zikhona ezinye ingoma ezilalisa ubuqhawe 
phakathi kwabantu, kodwa le yabe iveza njalo ilola ngamandla 
ubughawe phakathi kwabantu. Abantu abanengi babethatha 
khonapha amandla abo, lethemba labo. Yabe ingumthapho 
wamandla, lethemba lesibindi sabo. 

Bathi-ke begida bezibuka, bezitema, amadoda wonke noma 
ayesediniwe ahlabela ngamandla, umuntu wonke wezwa 
kumnandi ukuba liNdebele, wezwa kumnandi ukulwela iNkosi 
yesizwe. Ubuqhawe baba mnandi ukwedlula impilo yona 
ngokwayo, onakabani bengasabalwa. Abanengi ngenxa 
yobunandi bengoma le, noma babelimele kakhulu, baqhugeza 
labo bangena enkundleni yomgido omkhulu wendaba yomkhonto. 
Lalabo abasebedikiza kancinyane bagala ukudikiza kakhulu 
bavuka bayihlabela ingoma yamadlozi esizwe labo njalo 
bawuphakamisa umlenze balibhuqukeza iphansi kwaba kuhle 
kwadela. 

Angazi ukuthi amaNdebele ayehlabela ingoma le ukuze avuse | 
inkubalo yini, lokuthi avuse labo ababesebelindele ukuthi umoya 
lenyama kwahlukane kuye lapha okwavela khona. Kodwa 
ngibona ingathi babehlabela ukuze bazithokozise, bazibonge 
ngoba benze umsebenzi omkhulu wokuvikela umbuso wabo 
obusuzulelwa ngamange amhlophe. 

Kanti, hatshi, amaNdebele azibula ngemva kwendaba. Namhla 
bazithezele olulenkume! Futhi inkume isuke ibe ngcono ngoba 
yona iluma kuvuvuke kuphinde kuphole. Akulamuntu owake 
wabulawa yinkume ngaphandle kokubana ephosiwe. Kodwa le 
abazithezele yona патћіа phetsheya kukaTshangana yabe 
iyinkume eluma umuntu afe lokufa. Yayiluma okungelaphekiyo 
ezindabeni zonke eziphathelene lombuso wamaNdebele. 
Yayingasinkume yokhuni, yabe iyinkume yombuso. 

Ayesethelekile njalo amanye amabutho amhlophe ngoba phela 
nanku uTshangana setshile, isiviko seNkosi asisekho. Alisahleki 
ikhiwa, alisakhulumi sekukhuluma umbhobho walo kuphela. 
Sekukubi futhi phetsheya kukaTshangana. Igazi selikhokhwa 
ngegazi. Amathole amnyama lamhlophe sebangelana ibele 
lombuso. AmaNdebele lawo selahlele emoyeni indaba 
yomkhonto. Akusadlali nyawo, sekukhuluma umkhonto, 
ukhuluma nje ukhulumela esifubeni sendoda ephethe umbhobho. 
Alisahleki iNdebele lapho selisebenza litsho lithi, ‘Ngadla 

ngenkomo yakwethu emhlophe.’ Liphinde liwuthi ngcothu 
liwuphisele futhi komunye liziteme lithi, ‘Ngadla, mina kababa, 
ngenkomo yakwethu emhlophe.’ Lizagwaza njalo lize liye lalo 
lidilizelwe phansi luhlamvu lombhobho libovule lalo lithi, ‘Maye 
babo!’ Lithi khonokho lizikhuze Шш, ‘Hatshi, mina kababa. 
Ngife ngizendlalele lami njengomntanendoda. ’ 

Ayi-ke, amadoda aguqa ngamadolo evikela umbuso wawo, 
kodwa kwaba sobala kibo ukuthi namhla bahlangene lamanye 
amadoda azizwayo. Wazama umelusi ukuthi avikele izimvu 
zakhe kodwa kwakhanya ukuthi impisi ilamandla ukwedlula 
umelusi. Yazingenela impisi izimvu zonke yazidunga 
yazichithachitha. 

Kulapho uLobhengula kaMzilikazi wazinuka amakhwapha 
wabiza zonke izinduna zakhe wazithethisa wathi, ‘Uphi 
okasibanibani? Liphi ідһаме elidala usibanibani? Ziphi izinduna 
ezinkulu osibanibani? Ngilandelwa ngubani mina? Ngabafana 
bezolo? Sukani bo!’ watsho watsaka okaKhumalo wabakhangela 
ngamehlo avutha umlilo amadoda wonke athi mbo ngamakhanda 
phansi. ‘Ngavela ngalitshela mina ngathi amadoda 1а alamandla 
amakhulu, lina langiphikisa. ULotshe kaHlabangana walitshela 
ukuthi abantu laba ayisibo bokudlalelwa, kodwa lina lathi 
uligwala lambulala kanti liyazibulala lina. Mina elami lelithambo 
alisoke lathunjwa ngabamhlophe. Bazalithumba lina. Ubaba wafa 
engathunjwanga lami ngizakufa ngingathunjwanga. Sizahlangana 
phambili, madoda. Lapha engiya khona akwaziwa muntu.’ 

Yathi iyaphendula enye yezinduna, wayikhuza uLobhengula 
wathi, ‘Thula! ayisiso sikhathi sokuphendulana lezinja khathesi.’ 

Izinduna zonke zakubona ukuthi okaKhumalo uzondile namhla 
zaphinde zathi zonke mbo phansi zaphanda imiqwente. 

Uthe egeda ukukhuluma labantu bakhe wagada ibhiza lakhe 
uLobhengula, wadabula amagusu amakhulu elandelwa lidlanzana 
lezinduna zakhe. Kumhla lowo 


UNgwalongwalo kaMatshobana, 
Umzac’ omnyama, 

Otshay’ izinkomo lamadoda; 
UNgqungqulu emadol’ abomvu 
Ngokuguga engazini zabafowabo, 


anyamalala kokuphela kuze kube namhla engaziwa lapha atshona 
khona. Yilona lolusuku oluhaywa ngamajaha amadala lezintombi 

ezindala nxa zihlabela zithi: 


Mhlana weTshangana, 
Sesiguge ngamadolo, 
Mhla uLobhengula wanyamalala. 


2 Umdabuko wamaNdebele loDungilizwe 


Emveni kokunyamalala kweNkosi yamaNdebele, uLobhengula 
kaMzilikazi, isizwe samaNdebele sasala sesingelankosi. Saba 
ngaphansi kwamakhiwa. Lokhu yikuthi isizwe samaNdebele 
sazikhonzela emakhiweni njengomkhuba wezizwe zonke 
ezingotshwayo. 

Isizwe samaNdebele sikathathu: kukhona abezansi abayibona 
abavela kwaZulu ugobo. Yibo laba okuthiwa ngabeNguni. 
AbakoKhumalo yiwona mzansi wangaphakathi, yibo okuthiwa 
ngabanikazi belizwe проба iNkosi uqobo lwayo 
yayingeyakoKhumalo. Bonke lababantu bakoDlodlo, 
bakoSiwela, bakoMhlanga, bakoMkhwananzi labakoDanisa 
ngabezansi. AbakoSithole, abakoMasuku, abakoXaba, 
abakoGasela, abakoMsimanga, abakoMafu, abakoNxumalo, 
labakoGwebu labo ngabezansi. Ukuthi ngabezansi yikuthi 
ngabeNguni. Kusekhona njalo abanye abezansi ozibongo zabo 
ngingeke ngaziqeda encwadini engangale. 

Ibala leli elithi ‘abezansi’ kumbe ‘abeNguni,’ njengoba 
sengivele ngatsho ekusunguleni indaba le, kutsho amaNdebele 
avela kwaZulu, lokhu kutsho abantu abafika lapha ezweni” 
likaMambo bevela kwaZulu. Ibizo leli okuthiwa ‘Ndebele’ 
abavelanga lalo kwaZulu, baliphiwa endleleni ngabeSuthu. 
Ukuthi ‘mzansi’ akutsho umuntu owabunjwa ngolwakhe uhiobo 
yedwa akaze afanana labanye abantu, hatshi, kutsho umuntu 
ovela ezansi kuphela. 

UMzilikazi kaMatshobana wayeyinduna kaTshaka ekwazi 
kuhle ukuphatha impi. Kwathi ngolunye usuku wayohlasela 
esinye isizwe esithize. Wasibhuqa wasithathela izinkomo 
ezinengi. Endaweni yokuthi athumele inkomo lezo zonke 
kuTshaka, uMzilikazi wazigcinela lezonkomo zaba ngezakhe. 
Uthe ekuzwa lokho uTshaka wathukuthela wadla inja. Wafuna 
ukubana uMzilikazi ahwaywe. Uthe laye uMzilikazi sezwe 
ngomoyana ukuthi kasayibambanga ngesidukwini lapha kwaZulu, 
sengumuntu ohamba phezu kweziwa ezinkulu, wabaleka kwaZulu 
wayozidingela umuzi wakhe kwamanye amazwe. 


UMzilikazi lo wayeyinduna enkulu kakhulu. Ekubalekeni 
kwakhe walandelwa ngabantu abanengi ababemthanda 
bemkhonza lalabo abasebedinwe zindlela zikaTshaka zokuchitha 
igazi inkathi yonke. UMzilikazi wasuka kwaZulu eyinduna nje, 
kodwa endleleni wazenza inkosi yabalandeli bakhe. Yebo, 
kuginisekile ukuthi inkosi kayibekwa libandla ibekwa yizikhali. 
UNkulunkulu kadalanga nkosi lapha emhlabeni: inkosi yisidalwa 
somuntu. : 

Abezansi yibo lababantu abasuka loMzilikazi kwaZulu nyakana 
uMzilikazi ebaleka kwaZulu. Izizukulwana lezizukulwana zabo 
zaba ngabezansi kokuphela. 

Abesibili abalandela abezansi ngabenhla. Laba yibo abakhonza 
kuMzilikazi owayesezakhele umuzi wakhe ezweni laseTransfala. 
AbeSuthu, labeTswana leminye njalo, imihlobo eyaye ihlala 
ezweni laseTransfala. Yibo laba okuthiwa ngabenhla phakathi 
kwamaNdebele. Likhona iNdebele lezansi, lokhu yikuthi elavela 
ezansi. Likhona iNdebele lenhla, lokhu yikuthi elavela enhla. 
AbakoKhanye, labakoMlotshwa, labakoNcube, labakoMlangeni, 
labakoVundla labanye njalo abathize ngabenhla. INcube ikabili, 
kukhona iNcube yenhla, njalo kukhona iNcube yabakaMambo. 
AbakoMlotshwa bakabili labo: kukhona abakoMlotshwa 
abezansi, kanti futhi kusekhona abakoMlotshwa abenhla. 

Lababantu kuze kuthiwe ngabenhla nje kungoba babehlezi 
enhla lakwaZulu. Izwe lakwaZulu lingezansi kweTransfala, kanti 
izwe laseTransfala lisenhla lezwe lakwaZulu. Kusobala mpofu 
ukuthi kungani labo abahlala kwaZulu kuthiwa ngabezansi, kuthi 
labo abahlala eTransfala kuthiwe ngabenhla. Umuntu wezansi 
wayelesithunzi ukwedlula umuntu wenhla ngoba iNkosi yona 
ugobo yayivela ezansi, njengoba lalamhla umuntu ovela eGoli 
elesithunzi esedlula umuntu ovela koBulawayo. 
Kwakungandanga ukuthi umuntu wezansi azile umuntu wenhla. 

Ngenxa yokuhlutshwa ngamaBhunu lezinye izizwe uMzilikazi 
wathutha ezweni laseTransfala weza kuleli elikaMambo elithiwa 
yiZimbabwe wafika wangoba abantu bakaMambo baba ngaphansi 
kwakhe. Laba yibo abantu bokucina esizweni samaNdebele. 
Bonke laba ' okuthiwa ngabakoTshuma, abakoMoyo, 
abakoNcube, abakoMaphosa, abakoSiziba, abakoSibanda, 
abakoMpofu, labanye njalo abanengi abaziwayo, 
ngabakaMambo. 

Sasimi kanje-ke isizwe samaNdebele sikathathu: abezansi, 


abenhla, abakaMambo. Yikho-ke kugondile пха umuntu esithi 
“Ndebele lezansi,’ ‘iNdebele lenhla,’ ‘iNdebele likaMambo,’ 
ngoba abantu laba yibona ababelwela iNkosi. Kwaye kulula 
ukuthi umhlobo uphi lawuphi ube liNdebele, kodwa 
kwakungenzeki ukuthi umhlobo uphi lawuphi ube ngowezansi, 
kumbe ube ngowenhla, kumbe ube ngokaMambo. Kwakusenzeka 
ukuthi umzansi abe liNdebele, койма kwakungenzeki ukuthi 
umzansi abe ngokaMambo. Kwakusenzeka ukuthi okaMambo 
abe liNdebele, kodwa kwakungenzeki ukuthi okaMambo abe 
ngumzansi. Kwakungenzeki ukuthi owenhla abe ngumzansi, 
kumbe abe ngokaMambo, kodwa kwakusenzeka ukuthi abe 
liNdebele. 

Ubuzansi yayiyinto enkulu kakhulu phakathi kwamaNdebele. 
Yayinjengobukhiwa phakathi kwamakhiwa namhla. Kwaye 
kuligugu elikhulu kakhulu ukuba ngumuntu wezansi. Ubuzansi 
beNdebele babusedlula kwezinye izinto isimo somuntu. Lokhu 
yikuthi abezansi kwezinye izikhathi babephatha abanye 
abangasibo bezansi ingathi zinyamazana. Umzansi kuphela 
emehlweni abo nguye owayengumuntu, njengoba lanamhla 
kusenjalo phakathi kwamakhiwa ukuthi umuntu olomphefumulo 
yibo kuphela, abanye laba abamnyama kungathi yizinto zabo nje. 
Hayi-ke lokhu kuyaphela phakathi kwezizwe zonke zomhlaba, 
kungathi eselisele yileli: Abantu bayafanana bonke, bazalwa 
ndodanye, bamunya bele linye. 

Abenhla labo babeligugu elikhulu phakathi kwamaNdebele, 
kodwa bona babengafiki kwabezansi. Into eyabenza babe ligugu 
elikhulu yibuhle besifazana senhla. INkosi yona ngokwayo 
yabathanda futhifuthi ngenxa yobuhle babo. Lokhu kwabanika 
isithunzi esikhulu emehlweni eNkosi lemehlweni abantu. Yebo, 
beza ukuzokhonza iNkosi, kanti futhi labo bazokhonzwa yiNkosi 
uqobo. 

UbuMambo babuyiseyiso esikhulu kuthi Јапха umzansi 
ecunukele umntanakhe athi, ‘Suka bo! Kwenzani lokhu ingathi 
kuzalwa kwabakaMambo.’ Lomntwana ayizwe inhlamba imuthi 
hlabiyani enhliziyweni angaphindi akwenze lokho athethiselwa 
khona. 

Sahlala kanje isizwe samaNdebele emveni kokwahlulwa 
kwawo eTshangana. Abezansi babethathana labenhla, kodwa 
kwakulihlazo elikhulu ukuthi umuntu wezansi athathe 
kwabakaMambo. Kwakuthi nza indoda isuke yathatha 

kwabakaMambo kuthiwe igangile, bayivukele abakibo bathi, 
‘Uze uyethatha umuntu onjalo ubusweleni?’ Kuthi nxa iyindoda 
engaziyo ekwenzayo lapha emhlabeni itshetshe yahlukane lomfazi 
wayo, kodwa nxa iyindoda engadonswa ngempumulo ngabanye 
abantu ime ngelokuthi, ‘Umfazi kalahole.’ Izihlalele lomfazi 
wayo kungabi ndaba zalutho lokho okukhathaza_ abakibo. 
Baphophothe abakibo besaphophotha baze badinwe bamyekele 
enjalo. Phela uthando lunjalo alunaki okukhulunywa ngabantu: 
uthando olunaka okukhulunywa ngabantu ngolwamandlwane. 
Uthando sibi salo luyisibopho esingenakuqunywa muntu. 
Lungayithi mfi imiphefumulo emibili kakho futhi ongaphinde 
athukulule ngaphandle kukakufa. Ubuhole baziwa ngumthetho 
wabantu, kodwa uthando lumsulwa, lwazi uthando kuphela. 
Kwakunjalo izolo, kusenjalo lanamhla. Kwakunjalo phakathi 
kwamaNdebele, kusenjalo laphakathi kwezinye izizwe: 


We Thando! we Thando! 
Umbala muni na? 
Umhloba muni na? 
Uzalwa ngubani? 

Mina angilamehlo. 

' Ngazi mbala wakho; 
'Ngazi mhlobo wakho,; 
‘Ngazi тай wakho. 
Ngazi wena, Thando. 
Kangiboni, Thando. 
Койма ngiyakuzwa. 
Uyangisebenza. 

Thand' awulambala; 
Thand' awulamhlobo; 
Thand' uwulankolo; 
Thand' awulasikhundla. 
Wen’ uvisibopho. 
Койма, Thando Iwami, 
Wer uyisibopho 
Esimnandi impela. 
Bath ulihole; 
Angikwazi lokho. 

Bathu wen итпуата; 
Angikwazi lokho. 

Mina. ngazi ntonye; 
UnguThando lwami; 
Ngizakufa lawe; 
Uyimpilo yami. 


Mhla abantu bebaleka kwaZulu babesithi babalekela uTshaka 
kuphela bengazi ukuthi sebebalekele okunengi okwakubasiza. 
Into enkulu eyalahlekela abantu bezansi ekufikeni kwabo 
kulelizwe laseZimbabwe yimithi yokwelapha imikhuhlane. Enye 
njalo into eyabalahlekelayo yibungoma babo. AbakaMambo 
lapha ezintweni zemikhuhlane baba ngamakhosi amakhulu, 
kwathi lanxa abezansi begulelwa ngabantwababo kumbe 
yizihlobo zabo bagijimela kwabakaMambo. Labo abakaMambo 
bakubona kukuhle ukuguqelwa ngabezansi. Ngamazwi abufuphi 
okaMambo wesaba umzansi ngenxa yesibindi sakhe, umzansi 
wesaba okaMambo ngenxa yemithi yakhe. Lokhu kwenza 
lababantu bazwanane kakhulu babe bantu banye ezintweni 
ezinengi ezaziphathelene lombuso wamaNdebele. Ukuthathana 
kwanda, ukuhloniphana lakho kwanda kwahtaliswana kuhle. 

Yikho-ke ekunyamalaleni kukaLobhengula akuhluphekanga 
abezansi bodwa, kwahlupheka labakaMambo bonke. 
Kwahlupheka isizwe samaNdebele sonke. 

Kulapha-ke okwasuka ідһаме elikhulu okwakuthiwa 
nguDungilizwe wakwaKhumalo. UDungilizwe wabubula 
njalonjalo ngenxa yokunyamalala kukaLobhengula. 

‘Kambe, Dlodlo, kungathiwa sehlulwa thina khona kwehlulwa- 
amabutho amathathu?’ kubuza uDungilizwe elola ihloka lakhe. 

‘Ayi bo,’ kuphendula uZigodo kaDlodlo. ‘asehlulwanga. ’ 

‘Uyaphosisa, Diodlo,” kuphendula uMpisi wakoMoyo. “Mina 
elami lithi sehlulwa. Phela. madoda, ukwehlulwa yilokhu: 
asiselankosi.” 

-Hatshi, Moyo, ungatsho njalo,” kuphendula uDungilizwe. 
‘Isizwe asehlulwa ngokwehlulwa kwamabutho amathathu 
kuphela. Schlulwa ngokwehlulwa kwamabutho wonke. ` 

-Yebo. Khumalo, ngiyezwa okutshoyo,’ kuphendula uMoyo 
ephulula indevu zakhe ezisemaceleni omlomo wakhe ingathi 
impenduio yakhe ivela kuzo. “Kodwa mina ngithi ukwehluiwa 
kwesizwe yikuthathelwa inkosi yaso.” 

"Yebo. Moyo. Sengivezwa ukuthi uthini.” kutsho uDlodlo. 
‘Kwathi mhia ibambene ekaZwide -wakwaNdwandwe 


lekaDingiswayo wakwaMthethwa, yathunjwa_ iNkosi 
uDingiswayo. Lokhu kwaba yikwehlulwa kwabakwaMthethwa. 
Kusobala-ke, Khumalo, ukuthi njengoba uLobhengula 
anyamalala, sekwaba yikunyamalala komphefumulo wethu 
njengesizwe samaNdebele. Phela, Khumalo, inkosi yiyona 
mphefumulo wesizwe. Nxa-ke isizwe sesisele sodwa 
singaselankosi, asiselamphefumulo, sesifile.’ 

Bathula bonke bobathathu kwakhuluma amehlo kuphela 
imilomo yangcineka yathi ngci. 

Amehlo kaKhumalo akhuluma okunengi kodwa umlomo 
wakhe awukhuphanga ngitsho lalizwi elilodwa ngalokhu. Umuntu 
ulendlela ezinengi zokukhuluma; kakhulumi ngomlomo kuphela, 
ukhuluma langamehlo akhe. Amehlo ‘kaKhumalo akhuluma 
okunengi bamlindela abanye ukuthi akhulume ngomlomo wakhe 
lokho okukhulunywa ngamehlo ‘akhe. Phela amadoda 
ahlakaniphileyo ‘kayiphenduli inkulumo edale ekhulunywa 
ngamehlo. Baphendula eyomlomo. Eyamehlo bayiphendula 
ngamehlo. 

‘Ngiyezwa, Dlodlo,’ kuphendula uKhumalo ingathi kafuni 
ukukhuluma. ‘Kodwa thina iNkosi yethu kabayibambanga 
abamhlophe. Yikho-ke asehlulwanga thina. Abayithumbanga 
iNkosi yethu. ETshangana kwehlulwa amabutho amathathu 
kuphela. Kwehlulwa iMbizo, leNsukamini leHlathi. Thina butho 
laMazibalonkwe asehlulwanga ngitsho. Umcijo ulokhu usacije 
njalo! Amabutho amanengi lokh’ esazihlalele nje. Lani liyakwazi 
lokhu, madoda. Angitsho nje?’ 

‘Kuyezwakala lokho, Khumalo,’ kuphendula uMoyo. 
‘Njengoba uDlodlo esevele watsho ukuthi umphefumulo yinkosi 
yaso, kusobala belo ukuthi thina sizwe samaNdebele 
asiselamphefumulo ngoba kungasaziwa ukuthi iNkosi yethu 
yatshonaphi. Thina abaseleyo sesinjengesidumbu: isidumbu phela 
asilamphefumulo, futhi asilamsebenzi. Nxa umphefumulo 
ungaphuma emuntwini sekuphelile. Nxa inkosi inyamalala 
phakathi kwabantu bayo, sekuphelile phela. Akusekho okunye.’ 

‘Uginisile, Moyo,’ kuphendula uDlodlo. 

‘Angiliboni mina leloginiso lenu, madoda,’ kuphendula 
uKhumalo. ‘Angithi mina umphefumulo wesizwe ngamabutho 
esizwe па? Inkosi angithi yinkosi ngamabutho na? Ngubani 
owake waba yinkosi engelamabutho? Angithi imibuso yonke 
ivikelwa ngamabutho na? Angithi amabutho yiwo abeka inkosi 

na? Inkosi mina ngithi ngumzimba wesizwe, amabutho ayo 
yiwona mphefumulo wesizwe. Yikho mina ngithi umphefumulo 
wesizwe samaNdebele usekhona lapha phakathi kwethu ngoba 
amabutho asekhona,’ kucina uKhumalo. 
‘Pho, Khumalo,’ kuphendula uMoyo, ‘nxa inkosi ingasiyo 
mphefumulo wesizwe, yenzelwani ibe yinkosi na?’ \ 
‘Phela, Moyo,’ kuthathela uKhumalo, ‘inkosi yithi thina 
abantu. Nxa siyithanda, siyazithanda thina; nxa siyibonga, 
siyazibonga thina abantu; nxa siyitema, siyazitema thina abantu; 
nxa siyihlonipha, siyazihlonipha thina abantu. Inkosi ngabantu, 
Moyo. Yikho-ke nxa abantu besekhona umphefumulo wesizwe 
usekhona lanxa inkosi ingasekho. Manengi amakhosi abusayo 
kodwa wonke ahamba, kodwa abantu lokhu bekhona.’ 
‘Ngiyabona, Khumalo. Qhubeka,’ kutsho uMoyo. 
‘Umphefumulo wesizwe ukhona phakathi kwethu.’ 
‘Ngiyabona, thole lomzansi. Qhubeka sizwe,’ kutsho uDlodlo. 
‘Eheni, bakwethu. Seliyalivuma elokuthi umphefumulo 
wesizwe ngamabutho. Eheni. Ibutho laMagogo, 
elakweZimnyama, iNyanda, iNduba, iSizinda, uMncwazi, 
elakoBabambeni, aMankanyezi, lamanye njalo lani eliwaziyo 
asekhona, kehlulwanga. Yikho ngisithi umphefumulo wesizwe 
usekhona phakathi kwamaNdebele. ’ 
Uthe eqeda ukutsho lokhu wakhangela enhla lapha 
okuloTshangana khona wathi ngezwi elipholileyo: 


Ngwalongwalo kaMatshobana, 
Wen’ owafa asakungcwaba 
NjengeNkos’ eyaziwayo. 
Negangezulu kaMatshobana, 

Wen’ owazond’ ukuthunjwa, 

Wala khon’ ukufuywa yizizwe. 
Ithuna lakho, Ngangelizwe, 
Lizakwaziwa ngabaphambili kuphela. 
Wasuka sikhangele, Khumalo, 
Kodwa kasaz’ ukuthi watshonaphi. 
Kodwa siyaz’ ukuth’ uhlezi kanye 
Labokhokho bakho, Khumalo, 
Abafa bekhululekile. 

Uyisilonda senhliziyo kithi, 
Izizukulwana lezizukulwana 

Zizakhal’ isililo sakho пјаіо 
Ngoba kungaziw’ ukuthi 
Watshonaphi, Mzacomnyama 
Otshay’ izinkomo larhadoda. 
Nkub’ enkulu yamahlabathi, 
Eth’ ezinye zitshiy’ umzila, 
Yona ingatshiyi lasonjwana. 
Silwane samahlabathi! 

Ezinye ziyathungatheka, 

Kanti les’ esakwaKhumalo 
Sidabula singatshiyi mkhondo. 
Amadoda wonk’ amangele, 
Kwaze kwamangala lezinj’ ezimhlophe 
Ukuthi watshonaphi, Khumalo. 

_ Ngangelizw’ uyindab’ enkulu! 
Bayethe! Lobhengula wamawaba, 
Ntelez’ engelakubanjwa muntu. 

Bathi bayayinyenyela kwaBulawayo 
Yatshelela yagond’ uTshangana, 
Umphezulu waphanga wasiza, 
Wagandela umzila wakho, 

Izin} ezimhlophe zatshayana amakhanda. 
Wen’ owath’ uwel’ uTshangana 
Amanz’ abuthana aba yinqumbi 

Izitha zehlulek’ ukuwela. 

Ngangelizwe! Uyindab’ enkulu. 
Watshonaphi, Ndlamadoda? 
Wangcwatshwa ngubani, Khumalo? 
Lanamuhl’ izizwe zonke zisamangele: 
Watshonaph’ uLobhengula wamawaba? 
Ingqungqul’ emadol’ abomvu 
Ngokugug’ engazini zabafowabo! 
Ngangelizwe! lisamangel’ ilizwe lonke. 


‘Mus’ ukuyithinta leyo, Khumalo. Yindaba ebuhlungu kithi 
sonke, ungaboni ukuthula lokhu, siyabulaleka ngendaba le,’ 
kutsho uDlodlo. 

‘Yebo, Diodlo, kayiyekelwe leyo,’ kuvuma uMoyo. 


Waghubeka uKhumalo wazilolela ihloka lakhe ayefuna 
ukuyogamula ngalo izigodo zommbelo wakhe ngoba izinkomo 

zakhe zasezihlala zifohla nsuku zonke. 

“We nakaMkhonto!’ kubiza uKhumalo. 

“Khumalo!” kusabela unakaMkhonto. 

‘Sesomile bo. Ungawucitsha ngan’ umhawu wethu?’ kubuza 
uKhumalo. 

Waphuma uMaNtshangase eseyiphethe inkunzi yeqhanga 
elibomvu esedidizela lalo. 

UMaNtshangase Іо kwakungumfazi ogcwalisa amehlo endoda. 
Wayemhlophe ethe nke, amehlo akhe ezimbumbuluzana 
ezimhlophe ghwa, athi angawaqubula indoda iginye amathe kabili 
kathathu, kodwa iphinde njalo ikhuzwe licholo lakhe elalihlezi 
kakuhle ekhanda ingabe isakhuluma isifuba sayo, ifele 
ngaphakathi. Ugcuma lwakhe Iwalulingene lungenjengolwe- 
ndlovu njalo lungenjengolukadwayi. Lwalulugcuma lomfazi 
obukekayo. Amazinyo akhe aye emhlophe ghwa, ethandeka, 
ebukeka. Wayelesithunzi somfazi owazi indawo yakhe. 

Wathi-ke esiza laphayana esediyazela lenkunzi yeqhaga lakhe 
imisisi yakhe isithi yabu, yabu ngapha langaphaya, amadoda 
wonke alunga ahlakanipha. Wafika wathi votshololo 
uMaNtshangase walibeka phansi iqghaga lakhe, phinde walithatha 
walithi mothu walikhipha umuthi walibeka phansi. 

‘Hawu, MaNtshangase, ungasangiphi ngikukhuphel’ umuthi?’ 
kubuza uDlodlo elibobothekela iNgunikazi lakibo. 

‘Bungaphekwanga nguwe nje, Dlodlo!’ kuphendula 
uMaNtshangase laye elibobothekela iNgunilume lakibo. 

“Yebo,’ kutsho esiKhumalo, sizenwaya impumulo simnandi 
ingathi siphululwa umsila, ‘kanje koDlodlo buphekwa 
ngamadoda.’ 

Bahleke bonke kube mnandi yeka. Abanye bahleka nje 
izinhliziyo azisekho enkulumeni seziseqhageni 
likaMaNtshangase. Wathi vuthu okaNtshangase amadoda asala 
esekhuluma layo inkunzi yeqhaga. Anatha amadoda esanatha aze 
adinwa. Шока likaKhumalo alisaziwa muntu. 

“We mfokaKhumalo,’ kususa uMoyo amehlo akhe esebomvu 
ingathi ngumuntu obebhema insango. ‘Kanje lithi mingaki 
imibuso lapha emhlabeni?’ 

‘Hawu, Moyo,’ kuphendula uDlodlo, ‘usuzumpunga nje 
ungazi ukuthi mingaki imibuso lapha emhlabeni?’ 

‘Phendul’ umbuzo bo, Dlodlo,’ kutsho uKhumalo sengathi 
uyanengwa. 

‘Imibuso, Moyo, mithathu,’ kutsho uDlodio efica isithupha 
sakhe locikilicane wakhe. 

Aliphakamise iqhanga uDlodlo alithi nku, nku, okwenkomo 
ebingasazi amanzi okwensuku ezinengi. Aphinde alibeke 
laphana, esule umlomo wakhe alihlekelele ідһава athi, ‘Hayi, 
Khumalo, umfazi wakho uyakwazi ukupheka utshwala. 
Angidakwadakwa nje mina godo lukaDlodlo olwagabela 
amaK humalo.’ > 

‘Awu, suka bo,’ kuphendula uKhumalo laye amehlo esebomvu 
njengawekhwezi. ‘Selejayela ukunatha utshwala bensipho. Natha 
uthule umsindo.’ 

‘Yebo, Dlodlo, ngisakulindele. Qhubeka lemibuso yakho 
leyo,’ kutsho uMoyo. 

‘Mithathu, mfana kaMoyo. Yitshwala.’ 

‘Yebo, Diodlo, ngiyezwa.’ : 

‘Yinyama, ngumfazi,’ kutsho uDlodlo. ‘Liyayiphikisa yini, 
madoda?’ kubuza uDlodlo. 

‘Hatshi, siyezwa, Dlodlo,’ kutsho uKhumalo. ‘Lathi 
siyakubona ukuthi kambe umuntu ongadl’ utshwala ukholisani? 
Umuntu ongadl’ inyama ukholisani? Umuntu ongelamfazi 
ukholisani lapha emhlabeni?’ 

Ahleka amadoda wonke kwaba mnandi kwadela. 

3 Iphupho likaMaNtshangase 


‘Khumalo!’ kutsho uMaNtshangase engena endlini ephethe 
izinkuni. 

‘Akutsho wena olala ububula ubusuku bonke,’ kuphendula 
uKhumalo. 

‘Hawu! Ingathi waze ngani ukuthi ngifuna ukukutshela iphupho 
lami,’ kutsho uMaNtshangase ubuso bakhe butshengisa 
ukumangala. 

‘Phela ngikuzwile ebusuku usithi: ‘‘Ncedani bo! М№сейапі 
bo! 775 

‘Wangizwa nje, kodwa wangangivusa ngani pho?’ 

‘Ngithe kumbe uphupha ngikugadla ngewisa lami. Pho, ngathi 


` ngingakuvusa kanjani lokhu utshaywa yimi njalo ubiza abantu 


bakho ukuthi bakuncede?’ 

Ahleke umfazi esizwa esonyelwa kanje ngumkakhe; layo- 
indoda ihleke idondadonda sengathi umcabango wayo 
ukhatshana. 

‘Abantu bami obani, Khumalo?’ 

“Нау! bo, MaNtshangase, qhubeka lalokho obufuna 
ukungilandisela khona.’ 

‘Angilalanga namhla ebusuku.’ 

‘Ngivele ngakuzwa bo.’ 

‘Ngiphuphe ngibona umntaneNkosi, uLobhengula 
wamawaba.’ 

Wema khonapho umfazi. Kwakusobala ukuthi udiniwe 
emoyeni. Kwangathi umoya wakhe uyaphela ngenxa yobukhulu 
bendaba le ayibone ebusuku. Phela ukuphupha ngomntaneNkosi 
kwakuyinto enkulu kakhulu ngenxa yokunyamalala kwakhe 
eTshangana. Wayengalifela lelophupho umuntu ngoba kuthiwa 
uyahlola, ungubani yena ongaze aphuphe umntaneNkosi. 

‘Qhubeka, MaNtshangase, ngilalele.’ 

‘Ngiphuphe ngimbona ngawami amehlo la.’ 

Uthe esitsho njalo wawavula amehlo akhe amhlophe agcwala 
indlu yonke. Waphinde waphelelwa ngumoya wakhangeleka 
ediniwe owesifazana. 


‘Qhubeka, MaNtshangase, ngilalele bo.’ 

‘Ubegade ibhiza lakhe elimhlophe ephethe imikhonto yakhe 
smibili lehawu lakhe elimhlophe. ’ 

‘Ngingakubamb’ umlomo, ubelobani?’ 

‘UbeloMagwegwe kaMaphisa loSikhombo Mguni. Labo 
bebegade amabhiza abo amnyama.’ 

‘Uyangitshela, MaNtshangase?’ 

‘Ngiyakutshela. ’ 

‘Qhubeka, ngilalele. Ungitshela indaba enkulu.’ 

‘Bengitheza inkuni phetsheya kukaTshangana eguswini 
elenileyo kakhulu. Ngezwa khonokho sekuyibufohlofohlo 
eguswini. Ngethuka ngacatsha ngemva kwesiduli. Ngithe ngithi 
mehlo suka, ngabona amabhiza ematha, khonokho aphinde athi 
tshibilikiyani akhangela emva. Lembala ngambona uLobhengula, 
ngambona uMagwegwe, ngambona uSikhombo. Bathalaza emva 
okwesikhatshana baphinda baqhubekela phambili. Kwathi 
ngibabize, ukwesaba kwathi khonapha! Kwathi ngibalandele, pho 
ngingazi lapha abaya khona!’ 

‘Ngiyabona isaphila iNkosi, MaNtshangase!’ 

‘Kuthe khonokho ngisabalandela ngamehlo sebenjengalaphana 
esibayeni, satheleka isizwe samaTonga sathi cwi phezu kwabo.’ 

‘Maye babo! Uyahlupheka umntaneNkosi. О, umhlaba!” 

‘Yabambana-ke khonaphana eyamaTonga leyomntaneNkosi 
kwaba luthuli. Walwa okaMatshobana праге ngezwa ukuthi 
ngumntaneQhawe elidala. Wabamba ngapha okaFuyane watshay’ 
ikhwelo wabalahla phansi. Watsho laye ngapha okaMguni kwaba 
kubi. Athi tsaha egangeni amaTonga wonke abatshiya benjalo 
abezansi.’ 

‘AmaTonga ta agade amabhiza lawo yini?’ 

‘Hatshi, kagadanga lutho. Amanengi anyathelwa ngamabhiza. 
INkosi ilwa nje iphezu kwebhiza layo.’ 

Watshotshozela uKhumalo ingathi ubona inkunzi ezimbili 
esezibhongelana, njalo esefuna ukuthi zilwe ngamandla. Uthe 
egeda ukutshotshozela wayitema iNkosi yakhe wathi: 


Negwalongwalo kaMatshobana, 
Wen’ owafa asakungcwaba 
NjengeNkos’ eyaziwayo. 
Ngangezulu kaMatshobana, 
Wen’ owazond’ ukuthunjwa, 

Wala khon’ ukufuywa yizizwe. 

Ithuna lakho, Ngangelizwe, 
Lizakwaziwa ngabaphambili kuphela 
Kodwa kasaz’ ukuthi watshonaphi. 
Койма siyaz’ ukuth’ uhlezi kanye 
Labokhokho bakho, Khumalo, 

Abafa bekhululekile. 

Uyisilonda senhliziyo kithi, 
Izizukulwana lezizukulwana 

Zizakhai’ isililo sakho njalo 

Ngoba kungaziw’ ukuthi 
Watshonaphi, Mzacomnyama 

Otshay’ izinkomo lamadoda. 

Nkub’ enkulu yamahlabathi, 

Eth’ ezinye zitshiy’ umzila 

Yona ingatshiyi lasonjwana 

Silwane samahlabathi! 

Ezinye ziyathungatheka, 

Kanti les’ esakwaKhumalo 

Sidabula singatshiyi mkhondo. 
Amadoda wonk’ amangele, 

Kwaze kwamangala lezinj’ ezimhlophe 
Ukuthi watshonaphi, Khumalo. 
Ngangelizw’ uyindab’ enkulu! 
Bayethe! Lobhengula wamawaba, 
Ntelez’ engelakubanjwa тити. 

Bathi bayayinyenyela kwaBulawayo 
Yatshelela уадопд uTshangana, 
Umphezulu waphanga wasiza, 
Wagandela umzila wakho, 

Izinj’ ezimhlophe zatshayana amakhanda. 
Wen’ owath’ uwel’ uTshangana 
Amanz’ abuthana aba yinqumbi 
Izitha zehlulek’ ukuwela. 
Ngangelizwe! Uyindab’ enkulu. 
Watshonaphi, Ndlamadoda? 
Wangcwatshwa ngubani, Khumalo? 
Lanamuhl’ izizwe zonke zisamangele: 
Watshonaph’ uLobhengula wamawaba? 
Ingqungqul’ emadol’ abomvu 

Ngokuguq’ engazini zabafowabo! 
Ngangelizwe! lisamangel’ ilizwe lonke. 


‘Xola, MaNtshangase, sengikuphazamisa. Angizenzi.’ 

‘Ngiyabona lami, Khumalo, ukuthi kawuzenzi.’ 

“Woza layo indaba enkulu.’ 

‘Yebo, Khumalo. Pho, khathesi iNkosi labantu bayo isidiniwe. 
Kasekho onanza omunye. Ilowo layilowo sekhala ngobuhlungu 
bomzimba wakhe. Kakusekho olalelwayo njalo kakusekho 
olalelayo. INkosi lomuntukazana sekufanana. INkosi 
yazendlalela, yazilalela, Phakathi kobusuku ngabona inkalakatha 
yeTonga iphethe inkalakatha yebhewula ifuna ukulitsho phezu 
komntaneNkosi. Kulapha-ke ungizwa ngibubula ngithi: Ncedani 
bo! Ncedani, Angazi ukuthi kusuke“kwaphelela ngaphi konke.’ 

‘Sengiyabona, MaNtshangase. Libi iphupho lakho, 
Ntshangase. ’ 

Uthe ngokutsho njalo wasukuma uKhumalo wathatha induku 
yakhe, wathi kuMaNtshangase uzabuya ntambama. 

‘Ekuhle, Ncube,’ kukhuleka uKhumalo emi laphana entubeni. 

‘Okuhle ngokwakho, baba,’ kuphendula uNcube. 

Uyafika uKhumalo afice nanka amanye amadoda ayaxokozela 
ayanatha. 

‘Hawu, Khumalo,’ kususa enye yamadoda ayesehlakanitshiswe 
yimbenge, ‘khona ufika khathesi? Ubusalibele ngoMaNtshangase 
yini?’ 

Ahleke amanye amadoda athi, ‘Nanto phela, Khumalo.’ 
Iphinde ithi enye phakathi kwawo, “Нази, kuthand’ umfazi 
kakhulu Iokhu.’ д 

Aphinde ahleke amadoda aphulule izilevu проба іѕіШабиѕа 
indaba. 

‘Hawu, lithi bengingavukela koNcube ngentathakusa?’ 
kuphendula uKhumalo. ‘Ngihambe ngitshaywa yizigodo, 
ngipundlane lamazolo ingathi ngilele ngingadlanga? Uthi 
bayaliphekela abafazi benu nje?’ 

‘Utshay’ ekhaleni, Ndlamadoda,’ kuphendula omunye 
wabongogo elungisa ibhetshu lakhe lensimba laye esekhangeleka 
ehlakaniphile ngenxa yotshwala. 

Ayi-ke, kunathwe, kuxoxwe, kuxokozelwe, kusonyelwane, 
kucunulwane, kugidwe, kugiywe, kuhlatshelwe kube mnandi 
konke. 

Abesifazana bahlezi bodwa bayazinathela labo bodwa, 
kunyeywa onakabani, kuhlekwe omasibanibani, kuphinde 
kughamuke uhleko twabesifazana lolu oluphakanyiselwa 
amakhanda phezulu kanyekanye kuthiwe: ‘Ke-ke-ke!’ aphinde- 
athiwe mbo phansi amakhanda iqhubeke ingxoxo futhi. 

Phela phakathi kwamaNdebele, kwakungavunyelwa ukuthi 
abesilisa banathe ndawonye labesifazana, lokuthi abesifazana 
banathe ndawonye labesilisa. Kwakuthiwa inkulumo zabesifazana 
azihambelani lezamadoda, kanti njalo ezamadoda lazo 
azihambelani lezabesifazana. Yikho-ke ukuze kungabi 
lomkutukutu, abesifazana labesilisa babenatha bodwa. 

‘Uke wezwa we mfokaGiqika?’ kutsho uMalumba kaMlotshwa 
elixhuma ighaga lotshwala. 

‘Hawu, natha bo, mande ukhulume-ke! Ungakhulumeli 
phakathi kweqhaga,’ kutsho enye indoda yakoMthimkhulu 
isililindele layo ngamehlo abomvu. 

Walithi nku, nku, nku nku uMalumba, деде waliqhubela 
okaMthimkhulu wathi, ‘Nampu-ke, sidlana sakwaMthimkhulu. ° 

‘Bengisathi, Ndebele,’ kususa uMalumba, ‘uke wezwa na 
umhlola lo osugewele kithi?’ 

‘Umhlola muni, Mlotshwa, lokhu imihlola yanamuhla iminengi 
kangaka?’ kubuza uNdebele kaGiqika. 

‘Ngitsho lo owephupho likaGazelibi.’ 

‘Angiwuzwanga, Mlotshwa.’ 

‘Kuthiwa uGazelibi uphuphe ekhuluma layo iNkosi uqobo 
isibusa isizwe samadoda ayiziqhwaga kuphela.’ 

Amadoda wonke amkhangela emangele. Yakhuza enye 
yamadoda yathi, ‘Suka bo, kudakwa kubi iokhu. Mus’ 
ukusiwumanela lapha. ` 

‘Hayi, madoda, ngikhuluma okukhulunywa kwelakithi. 
Okokudakwa kukodwa.’ 

‘Qhubeka. Mlotshwa, ungaphiki ngokulixhegwana lokhu,’ 
kutsho uDingilizwe kaKhumalo. 

‘Uthi okulixhegwana kubani bela wena, mfana?’ kubuza 
impunga endala. ‘Ngingafela phezu kwakho khathesi. ’ 

‘Mayuyu, Ndiweni, wena owaqala ukubona ilanga 
singakaliboni thina. Wena owabona ubuntombi babomama. 
Mayuyu, Ndiweni. Xola, Mkheswa.’ 

Ayiteme-ke indoda yakoNdiweni ize ixole, ibeke phansi iwisa 
layo. 

‘Qhubeka, Mlotshwa,’ kutsho uDungilizwe esengathi 
uyanengeka. 

‘Uthi uGazelibi uyibone ngawakhe amehlo iNkosi, iphakathi 
kwesizwe esikhulu esedlula esamaNdebele, izibusela nje kuhle.’ 

‘Lilamanga iphupho lakhe, Mlotshwa. Uthi kulesizwe esedlula 
esamaNdebele lapha emhlabeni. Ulamanga,’ kutsho enye indoda 
yakoDube. . 

Amahlabezulu agala ukuxoxa ngempi yeTshangana, 
uDungilizwe wega wazilahlela enkundleni, gede wazitsho zonke 
izibongo zeNkosi: 


Wena Ngwalongwalo kaMatshobana, 
UMatshobana kaMangede, 
UMangede kaLanga, 

ULanga kaMamba, 

UMamba kaNgululu, 

UNegululu kaHlubi, 

UHlubi kaDonda, 

UDonda kaSiziba. 


‘Yithi laba! Isilwane sesiphenduke saba yimvu, ngitsh’ ubaba,’ 
kufunga uKhumalo. Uthi ekhwaza nje ukhomba kwaZulu, 
aphinde akhombe phetsheya kukaTshangana. 

Amadoda wonke asekhohlwe ngamaqhaga otshwala asebukela 
uKhumalo, lawo inhliziyo zawo sezikhatshana, azisekho 
emaghageni, kumbe enyameni kumbe esifazaneni. Sebekhumbula 
ngomunye umbuso manje. Sebephethwe yimicabango manje 
ebathatha ibase khonale kwaZulu, ibaphose ezintabeni 
zakwaZulu, ibaweze imifula yakwaZulu eyesabekayo, iphinde 
njalo ibathathe ibase kwelaseTransfala lapha abagedageda izizwe 
lezizwana. Ibasuse lapho futhi ibase kwelaseMatopo lapha 
abehlula khona amaBhunu. Azibuka amadoda ezansi azizwa 
engamadoda emadodeni anikina amakhanda athi, “Үш laba!’ 
Kwezwakala sekuvungama amahlabezulu ngehubo lawo lempi: 


Woz’ ubone, nans’ indaba yomkhonto, 
Ho! . . . Ho! . . . Но! 

Woz’ ubone, nans’ indaba yomkhonto, 
Ho! ... Ho! .. . Ho! 

Ким kwaZulu, woz’ ubone, 

Ким kwaZulu, woz’ ubone, 

Ho!...Ho!...Ho! 
Nans’ indaba yomkhonto. 


Avuthuze amajaha amadala ubughawe bawo bonke buze buvuke 
ngamandla. Wonke amadoda agida ekhangele kwaZulu lapha 
avela khona, kuphela uDungilizwe nguye ogida ekhangele 
eTshangana. Isifazana laso sesikhohlwe yimbenge sesikhangele 
osekamntwana sebegebha phansi. 
Aphinde akhwaze uDungilizwe athi: 


Buph’ ubuqhawe bamaNdebele? 

Buph’ иридћауе bezolo na? 

Buph’ ubughawe bezolo na? 

Obatshay’ iBhunu labaleka? 

Buph’ ubughawe bezolo na? 

Obabamb’ iBhunu ngendevana? 
Labuyel’ ezansi lingasaboni? 

Buph’ ubuqhawe bamaNdebele? 

INkosi yanyamdlala akwandaba zalutho! 


Uzathi eqeda ahlabe ngenduku yakhe phansi anikine ikhanda 
akhale athi, ‘Maye, yek’ umhlaba!’ Aphelelwe ngamandla ahlale 
phansi kube sobala ukuthi uyadubeka emphefumulweni wakhe 
ngenxa yokunyamalala kweNkosi yakhe. 

Inhliziyo yeqhawe iyamangalisa. Inhliziyo yomuntu othanda 
іпкоѕі yakhe iyesabeka. Ukufa akutsho lutho kuye. Isikhathi 
siyize kuye. Noma sekungumnyaka selokhu iNkosi yanyamalala 
kodwa kungathi inyamalale izolo. Inhliziyo kaDungilizwe 
yayingasoze yasuthiswa ngutshwala, kumbe yinyama kuphela, 
kumbe yisifazana, kumbe ngamaphupho, kumbe ludumo Iwezolo, 
yayifuna ukuthi ibambane lesilwane isitshukatshuke isijike 
laphana. Phela атадһаме wonke athanda ukubambana lengwe 
bangayenzi lutho; babambane ienkunzi yenyathi kuthi lanxa 
ibehlule layo іі ‘bengibanjwe ngamadoda.’ 

Athungwa amaghaga futhifuthi amadoda aphinda ahlala phansi 
akhohlwa ngokwayizolo akhangelana lenkunzi zamaqhaga 
otshwala obubukhali. Kwanathwa kwaba kuhle phakathi 
kwesifazana lesilisa. 

Kwezwakala amathole esekhala ngamandla ebhodabhoda 
esibayeni edinga lapha angaphuma khona ngoba esizwa onina 
bebhonsa bevela chaka. 

Abafana babephezu kwenzomba zabo bekhuza izinkomo zabo 

ngamakhwelo. Kwakuyimihlambi eminengi. Kulezi eziphakathi 
kwakulamabhudungukazi amhlophe, abomvu lamnyama; ngemva 
kwazo kwande amancokazi lamaganukazi lamankonekazi; 
amanhlamvukazi lamawasakazi lamanakazi ehamba ngemaceleni. 
Kwakuhlangene imihlobo yonke yenkomo, amajoli, inala, 
amawaba, amabula leminjanja. Kwakulenkunzi ehwage ifile 
ikhulile ilaphaya, ilunda layo limi kuhle njengentatshana 
ebukekayo, impondo zayo zimfitshane zigweba kuhle; 
yayizitshaya sansundu kodwa kungathi iyabaleka lapho. Onsizwa 
lobonsizwakazi, ogodla labogodlakazi, ompevu labompevukazi 
babebuthene kulomhlambi owawusiza usuvela chaka ilanga 
seliphezulu kodwa lingakabi semini, lingakathi ngo phezulu. 

Uthe umhlambi usuphume wonke eguswini usubanga ngekhaya 
laphuma ijolikazi lathi qekele phambi kwazo zonke. Labhonsa 
ngamandla selisindwa libele, selifuthelwa libele. Alisehlisile nje 
selingunyonintshantshaza, utshani sebukleze baze badinwa. 
Libhonse-ke, libhonse ngamandla, avume amathole wonke athi, 
‘Mho! Mho! Mho! Mho!’ Lidladlazele liphinde lime libhonse 
деде liphinde lidladlazele lisiya esibayeni. 

Nansi isifazana lesilisa sesilibele ngenxa yokubukeka 
kwezinkomo lokukhala kwazo lokwamathole. 


‘Khala, jolikazi elihle. 

Umuhle we Jolikazi; 

Uggiz' uphelele, Jolikazi; 
Ulesithunzi somuntu. 

Khala, ntomb' endala, 
Bakulindel’ abantwana, 

Wena ntomb’ engagugiyo, 

Ezinye ziguga. 

Uth’ uMaNdiwen’ ebutsheni bakhe 
Wayemuhle kangaka?’ 


kutsho uMatshazi elitema ijolikazi, inkomokazi eyayiphose ifane 
lomuntu. 

‘Awu, suka bo, umthanda kubi umfazazana wakho. Uthi 
kakudlisanga nje?” kubuza esiThebe sesinengiwe. 

Usondele umhlambi amadoda azikhangele ingathi ayaziqabuka 


inkomo. 
Kwakuthi kwaZulu impi iphumile yayohlasela yathumba 

izinkomo zabafokazana, izakuthi nza iqhamuka laphaya ihuba 
ihubo lempi ighuba izinkomo iziletha kwaNkosi, laba abasele 
ekhaya bazayihlangabeza ngehubo labo. Yikho kwathi bebona 
lomhlambi ongaka ovela chaka, bakhumbula ngezakudala. 
Basukuma batsho ngelabo, ihubo elakudala bathi: 


Lezonkomo zimbala muni na? 
Zilomland’ omkhulu lezonkomo. 


Alitshotsha amadoda ihubo asina kwaze kwabhuquzeka phansi. 
Atsho lawo amanina athi yabu, yabu, ngemisisi yawo. Kugidwa 
kuyiwa emhlambini lo ovela chaka. Umuzi wonke khathesi, 
indawana zonke seziduma ngo: 


Lezonkomo zimbala muni na? 
Zilomland’ omkhulu lezonkomo. 


Lokungabafana sekukhohlwe yikusenga sekuhlabela sekugida. 
Abaphekayo labo sebetshiye izimbiza zabo eziko sebehlabela 
sebegida. Yonke into isikhohlakele. Umntwana kasazi nina, unina 
kasazi mntwana; indoda kayisazi mfazi wayo, lomfazi kasazi 
mkakhe; abakhwenyana abasachumanga phambi kwaboninazala, 
labo oninazala abasachumanga phambi kwabakhwenyana. 
Akusahlonitshwa sekugidwa kuphela, sekuhlatshelwa kuphela. 
Amandla otshwala lobunandi bengoma sekuhlanyisa abantu 
bonke. 

Inkomo phakathi kwamaNdebele yayiligugu elikhulu njengoba 
lanamhla phakathi kwabamhlophe imali iligugu elikhulu sibili. 
Indoda phakathi kwesizwe samaNdebele yayizalwa kabili. 
Umuntu wayeyindoda ngoba uNkulunkulu amenza waba yindoda, 
wamupha inzalo. Yindoda yokugala leyo. Umuntu yindoda ngoba 
yena ezenza abe yindoda. Yindoda yesibili leyo. Phakathi 
kwamaNdebele indoda yindoda ngoba ilezinkomo ezinengi. 
Umuntu owayengelankomo kwakuthiwa asindoda. Phela inkomo 
le kwakuyinto elomsebenzi omkhulu emuntwini. Yiyo eyayiletha 
umfazi ekhaya. Labo abesifazana babengathandi ukwendela 
endodeni engelankomo ngoba bethi bazakudlani. Inkomo yikudla, 
ngutshwala, ngumfazi. Futhi inkomo yiyo epha indoda isithunzi 
esikhulu kuthi lanxa indoda ikhuluma ebandla atshetshe ayizwe 
amanye amadoda. Kusaqinisekile lanamhla ukuthi Elempofana 
lizwiwa muva. Inkomo le yiyo eyayisenza ukuthi abantwana 
labafazi bendoda elenkomo ezinengi bahlonitshwe ngabanye. 

Kwakuthi lanxa indoda ilecala elikhulu izigeze ngenkomo zayo 
kube kuhle konke. Inkomo leNdebele kwakuhlala ndawonye, 
njengoba imali lekhiwa kuhlala ndawonye. Umphefumulo 
weNdebele wawusenkomeni zalo njengoba umphefumulo 
wekhiwa usemalini yalo. 

Nxa nje behlabela ingoma yabo le: 


Lezonkomo zimbala muni na? 
Zilomland’ omkhulu lezonkomo, 


bahlabela into esegazini labo, ebathokozisayo, ebakhumbuza 
izibaya ezinkulu. 

Kuphele ukugida, amadoda lamanina alunguze emaghageni. 
Abafana bangene ezindlini bathathe amathunga abo baqonde 
esibayeni; akade bepheka baqonde emikulwini yabo ukuyobonda 
bafice kudala wacitsha што lesitshwala kudala sazomela. Bathi 
bayasibukula imbiza zesitshebo bafice kudala zankunkuluza 
umhluzi inyama isiphenduke yaba ngamalahle. Kwezwakala 
ukuncifa kuphela. 

Basenge abafana kukhale imvokloklo kuphela lokuthi: ‘Lenzani 
leli?? ‘Nikela elikaNzimakazi;’ ‘Nikela elikaMhlophekazi;’ 
‘ElikaSiphondokazi;’ ‘ElikaNsundu,’ ‘ElikaMpevu.’ Kusengwe 
kuze kuye kuphele. Bakleze abaklezayo, baqunge abaqungayo 
imiqungo yabo yamathunduluka kumbe eyomlaza. 

‘Suka bo! kwenzani okuyinja lokhu?’ 

‘Ngiyinja mina? Ngiyinja mina? Waliwa ngamabele, Кий 
kukanyoko.’ 

‘Suka bo! Kwenzani okuyinja lokhu? Yebo, kanje izinja ziyake 
zilume abantu.’ 

‘Ngiyinja ngakhonkotha emzini wakho? Angikwenziwa mina 
lokhu! Ubobunatha kuhie!’ 

‘Ungenzani kambe, mntanentombi, nxa ngibunathe kubi?’ 

‘Musani ukusibangela umsindo lapha ingathi lingabafazi 
bekhwelezelana indoda! Nanzo ake ltibambane, lingasibangeli 
umsindo. ’ 

Wazicupha ezakhe uMathole Mathe wathi, ‘Zicuphe lawe 
ezakho kengikulaye nza uyihlo engakulayanga.’ 

Wasukuma uMathobela Mguni obekunguyena othukwayo 
wazicupha ezakhe wathi, ‘Ngizakulaya namuhla nxa unyoko 
engakulayanga.’ 

‘He, he, ake limuzwe! Үепа owalaywa ngunina abanye 
belaywa ngoyise.’ 

Zathi gwalakaqa inkunzi ezaziwayo, zagwebana. Kwakhala 
induku manje. Yathi ngikudle Mguni ekaMathe, wayilabhulela 
khatshana. Yathi ngikudle Mathe ekaMguni, wayivika. Uphethe 
uyazitema okaMathe uthi, “Ake libone ukutshaywa kwelema 
namhla.’ 

Athi uyagadla okwesibili uMguni siqamuke isiduku senduku 
yakhe siqonge phezulu. 

Athi okaMathe, ‘Thath’ enye; sengizaqongisa elakho manje.’ 

Lembala athathe enye uMguni, uMathe amuphe isithuba. 

Bagwaqazane futhifuthi kukhale ikhwelo ndawo zombili. 
Wayiyekela. eyakhe uMathe yafika yathi kha kwelikaMguni. 
“Aligamukanga, hodlana?’ kubuza uMathe. 

Wayiyekela okaMguni laye yathi kha kwelikaMathe. 
‘Hetshwa, mfana,’ kutsho uMguni. 

Sebesopha bobabili kodwa lokhu besathuzana ngamandla. 

‘Lehlulene, madoda. Hlatani phansi sidle amabele. Lehlulene,’ 
kutsho uDlodlo ebalamula. 

Lembala bahlale phansi kuphele ukulwa. UMathe athi, ‘Nx, 
ngikukhuthile.’ LoMguni laye athi, ‘Usizwe nguDlodlo 
ubuzangibona namuhla. ’ 

Bahleke bonke abantu kube mnandi. Bazinathele utshwala 
bonke lize liyetshona ilanga. Babonge bonke bavalelise. 

4 Ukudutshulwa kwenkomo ngamakhiwa 


‘Sakubona, Bhogo,’ kubingelela uMahloka kaMatshazi 
ebingelela uMasotsha wakwaThebe. 

‘Yebo, Zwelibanzi,’ kuphendula uThebe elungisa ibhetshu 
lakhe elengina. 

‘Uke wawuzwa yini wethu, umhlola lo osuvelela abantu?’ 
kubuza uMatshazi. 

‘Umhlola uphi, Zwelibanzi, lokhu imihlola yanamuhla 
isiminengi kangaka?’ 

‘Umhlola wokudutshulwa kwezinkomo. ’ 

‘Ukudutshulwa kwezinkomo?’ 

‘Yebo.’ 

‘Zidutshulwa ngubani?’ 

‘Ngamakhiwa. ’ i 

‘Ngamakhiwa?’ 

“Yebo.’ 

‘Lapha zoneni zingesibantu nje?’ 

‘Kuthiwa zilomkhuhlane. ’ 

‘Kuphela nje khonokho?’ 

“Yebo!’ 

‘Hatshi bo, baqophe thina uqobo. Wen’ uthini?’ 

“Lami ngitsho njalo, Zwelibanzi.’ 

Athula amadoda ezansi akhangelana ngeziqu zamehlo ingathi 
ayaqabukana. Bakudingisisa okwakufunwa ngamakhiwa 
bakuswela, kwavela kuphela elokuthi, ‘Bafuna thina uqobo. 
Bafuna inyama yomuntu kuphela.’ 

‘Manje kuthiwa badubula ezabantu bonke na?’ 

‘Abakhethile. Ingobo yinkomo yomuntu omnyama. ’ 

‘Pho, soba yini na nxa inkomo ingasafuneki lapha emhlabeni? 
Umuntu angaphila kanjani engelankomo na? Angithi inkomo yiyo 
ephethe umuzi na? Umuzi ungeke waba ngumuzi ngaphandle 
kwenkomo. Ngifung’ iNkosi, lokhu sekuyikuchitheka kwemizi 
yethu. Nginje nje ngondliwa yinkomo. Angazi ukuthi 
bazondeleleni abathakathi bezigodo laba!’ 

‘Bazondelele thina, Zwelibanzi. Bafuna inyama yeNdebele 
kuphela. Akukho okunye ngaphandle kwalokho.’ 

‘Ngiyezwa, Вһодо, ngiyezwa.’ 

‘Ekuhle, Matshazi,’ kukhuleka uDambuza Ncube engena 
esangweni ephethe induku yakhe. 

“Yebo, Ncube,’ kuphendula uMatshazi. 

Afike uNcube bambingeleie, babuzane impilo, babikelane 
imikhuhlane yemizi yabo njengensukwini. 

‘Awu, madoda, seliwuzwile umhlola lo owenziwa ngamakhiwa 
phakathi kwabantu?’ 

‘Sikhuluma ngawo nje lathi lapha,’ batsho kanyekanye. 

“Asazi ukuthi soba yini!’ kutsho uMatshazi. 

‘Lithini, madoda, ngomhlola lo na?’ kubuza uNcube 
ewakhangelisisa emehlweni omabili amadoda la akhuluma laye. 

‘Mubi sibili,’ kutsho uThebe. 

“Lithi mubi nje kuphela libe seliphelela khonapho na?’ 

‘Kambe besingathini futhi, Ncube?’ kubuza uMatshazi. 

‘Kanti, madoda, izolo bekusenziwani nxa umhlola ungenela 
abantu? Wawuyekelwa unjalo na kungaze kwenziwa lutho?’ 

‘Hatshi, Ncube,’ kuphendula uThebe. ‘Umhlola wonke 
wawukhitshwa phakathi kwabantu. Wawungayekelwa unjalo. ’ 

‘Pho, angithi kusenjalo lanamuhla na?’ 

“‘Kusenjalo, Ncube.’ 

‘Pho, pho, pho, lithi yini engaba isakhulunywa futhi?’ kutsho 
uNcube. 

Athula amadoda omathathu ahluza inggondo. 

‘Ekuhle, Matshazi,’ kukhuleka uDungilizwe Khumalo. 

“Yebo, Khumalo,” kuphendula uMatshazi. 

Afike uKhumalo athi engakahlali lokuhlala phansi, futhi 
bengakambingeleli lokumbingelela aqalise athi, ‘Seliwuzwile yini 


umhlola lo osuphakathi kwabantu na? Amakhiwa segede — 


izinkomo zabantu. Bazidubula ngaphandle kwemvumo 
yabanikazi bazo.’ 

‘Sikhuluma прамо nje lathi lapha. UNcube usifice lapha 
loThebe sikhuluma ngodaba lolu. Laye ufike ngayo lapha 
njengoba ufika ngayo nje.’ 

‘Ngiyabona, madoda, pho, lithini ngakho?’ 

‘Singathini kambe, Khumalo lokhu ilizwe selachitheka. Uthi 
izolo bekungenziwa sigoge izandla kuphela njengamanina? 
Hatshi, Khumalo.’ 

‘Ngiyabona,’ kuphendula uKhumalo. ‘Kanti namuhla yini 
enzima phakathi kwethu ebangela ukuthi ebesingakwenza izolo 
kungenziwa namuhla?’ 

Athula amadoda omane kwakhuluma inhliziyo zabo kuphela, 
ulimi |waphumula. 

‘Banjani abantwana, Khumalo? Asisakubingelelanga ngenxa 
yodaba lolu,’ kutsho uMatshazi. 

‘Bayaphila bona nje, kuphela imibiko yansuku zonke. 
Singatsho lina ngapha.’ 

‘Besiphilile nje. thina, kuphela uMaMlotshwa nguye 
ongaphilanga kuhle. Namhla kalalanga,’ kuphendula uMatshazi. 

‘Bantu! Uginiswa yini?’ kubuza uKhumalo. 

‘Likhanda lesisu,’ kuphendula uMatshazi. ‘Isisu sakhe’ 
simtshila kubi sibili.’ 

‘Siyamhambisa ngaphandle na?’ kubuza uKhumalo. 

‘Atshi, siphongumtshila, Khumalo.’ 

‘Limupha muthi bani pho?’ 

‘Atshi, asimuphi lutho, Khumalo. ° 

‘Uyabona, Matshazi, nxa simluma singamusi ngaphandle, into 
efunekayo yikuthi aphiwe umuthi ozamhambisa ngaphandile 
ukuze ukutshila lokhu kuphele.’ 

‘Ngiyabona, Khumalo,’ kuvuma uMatshazi amehlo akhe 
ingathi asecela umuthi kuKhumalo. Phela abanye bacela 
ngamehlo, abanye njalo bacela ngemilomo. 

‘Amaxolo omsehla, kumbe awomganu, ayasiza kakhulu. 
Angumphoziso olungileyo. ’ 

‘Sizake sizame, Khumalo, khona lokhu okutshoyo. ’ 

‘Ekuhle, Matshazi,’ kukhuleka uMasuku esangweni. 

‘Yebo, Masuku,’ kuvuma uMatshazi. 

‘Hawu, madoda, lihlezi lapha, aliwuzwanga yini umkhosi 
wezinkomo zabantu na? Eseziphongudutshulwa ngaphandle 
kwecala. Ngiwuzwile mina umbhobho ukhala futhifuthi 
ezintabeni zakoSikhwebu.’ 

‘Hawu, Masuku! Isiyindaba esifikile lapha kithi,’ kutsho 
uKhumalo emangele. 

‘Liyakuthi liphuma kusasa sebedubula ezakho, Ndlamadoda,’ 
kutsho uMasuku esewavule wonke amehlo akhe amakhulu 
abomvu ingathi ngumuntu obhema insango. 

‘Ngiyabona, Masuku,’ kutsho uKhumalo ngelizwi 

elipholileyo, futhi elibonisa ukuthi uphethwe ngumnakano 
ojulileyo. - 

‘Sabona, Masuku. Asisakubingelelanga ngenxa yomhlola lo.’ 

‘Yebo,’ kuvuma uMasuku elungisa ibhetshu lakhe elensimba. 

Babuzane bonke impilo, babikelane imikhuhlane yemizi yabo, 
kughutshwe konke ngendlela yakho efaneleyo. 

‘Kambe, Masuku,’ kughubeka uNcube, ‘nxa uzwayo, kuthiwa 
bazibulalelani izinkomo lezi na?’ 

‘Kuthiwa zilomkhuhlane. Yikho nje bezidubula,’ kuphendula 
uMasuku ngamafitshane. 

‘Phela, Masuku, angithi umkhuhlane uyelatshwa na?’ 

“Yebo, uyelatshwa. ’ 

‘Pho, njani bezidubula?’ 

‘Kumbe yikwelapha kwabo, singazi ngani thina?’ 

‘Yikwelapha bani, lawe Masuku?’ kuphendula uKhumalo. 
‘Umuntu nxa egula uyelatshwa. Lenkomo layo nxa igula 
iyelatshwa futhi. Umsebenzi wombhobho ayisiwo wokwelapha, 
ngowokubulala. Angiboni mina ukuthi umkhonto ungelapha sifo 
bani ngaphandie kwenkani. Amakhiwa anyamalalisa iNkosi yethu 
athi kumbe umuntu uzavuka ubhova, kodwa akwenzakalanga 
lutho. Матића adubula izinkomo zabantu ngabomo. Kusasa nza 
bezayekelwa besenza konke lokhu bazadubula abafazi bethu.’ 

Alivuma wonke amadoda ilizwi likaKhumalo. 

‘Kambe wena, Matshazi,’ kubuza uKhumalo, ‘usuze umdala 
ungaka ukakaze ukubone okunje na?’ 

‘Bonanga ngize ngikubone, Khumalo. Lokhu kungumhlola 
wokugala empilweni yami. Lobabamkhulu owayethanda ukuhlala 
engixoxela izinto ezinengi ezimangalisayo ezitshaqisa inwele 
leziqandisa igazi bonanga akawuphathe umhlola ofana lalo.’ 

Bathula bonke bathi zwi, kwaba sobala ukuthi bayabulaleka 
emoyeni. 

‘Ngibuze futhi, Matshazi,’ kutsho uXhumalo, ‘selokhu 
kwavela umhlaba labantu bawo, kulenkosi eyaphongunyamalala 
akwandaba zalutho kubantu na?’ 

‘Bonanga kwenzeke lokhu, Khumalo.’ 

‘Ngibuze njalo, Matshazi, lakini madoda,’ kutsho uKhumalo, 
‘aliboni yini lina ukuthi into le esiyenzileyo yiyo eyenza 
amakHiwa asidelele kangaka na? Khathesi basenza abafazi babo!’ 

‘Yikho sibili, Khumalo,’ alivuma kanyekanye wonke 
amadoda. 

‘Madoda, ngaphandle kokuthi senze olunye ulutho 
lokubatshengisa ukuthi lathi singamadoda njengabo, bazahlala 
besivezela imihlola engapheliyo. ’ 

‘Uqinisile, Khumalo,’ atsho kanyekanye amadoda. 

Athula amadoda. Acabanga. Acabanga. Akhathazeka emoyeni. 

Umuzi kaMatshazi wawusendleleni. Amadoda la afika lapha 
kungasikho ukuthi kuyadliwa lapha koMatshazi, kudliwa 
phambili koMoyo lapha okubuthene amadoda lamanina 
amanengi. Amadoda la abuthene koMatshazi ngadlulayo esiya 
koMoyo. Indlela eya koMoyo idlula koMatshazi. 

Kuthe selikhwele ilanga Jokusenga sekuphelile, adlula 
amadoda la omane agonda koMoyo ukuyogewalisa izisu zawo 
ngotshwala. 

‘Ekuhle, Moyo,’ kukhuleka uKhumalo ezikhulekela njalo 
ekhulekela amanye amadoda ahamba lawo. 

‘Yebo, Khumalo,’ kuvuma uMoyo. 

Afike amadoda afice nampa abanye bayabutshisa utshwala. 
Labo batshetshe bazibonisele emaqhageni otshwala obubukhali. 

‘Bantu, liyakuzwa nje ukutshisa kwelanga lonyaka?’ kubuza 
uSibiya. 

‘Yekela, Sibiya, sifile lonyaka,’ kuphendula uMpisi kaFuyane. 
‘Amabele ami esidakeni asetshile qhu, wonke.’ 

‘Mus’ ukukhuluma lokhu, Fuyane. Ngakwami 
akusakhangeleki lokukhangeleka. Angisayi khona. Yona leyana 
ekanakaCigo owafica siyihlakula mzukwana lokhuyana isitshile 
yonke. Lanxa lifika izulu namuhla singeke sazuza lutho laphana. 
Sifile lonyaka,’ kutsho uSibiya. 

Amadoda lamanina bazinathela utshwala babo. Baxoxe 
ezakudala lezanamuhla. Baxoxe ezombuso lezokwahlula. Baxoxe 
ezokudutshulwa kwezinkomo zabantu lezinye njalo ezazikhathaza 
imiphefumulo yabo. Kodwa banathe, badakwe, basine, 
bahlabele, batshetshe bakhohlwe zindubeko zabo. 

‘EMoyo,’ babonge bonke, bavalelise bagonde emakhaya abo 
ilanga selimathunzi. 

5 Imiphefumulo yamaNdebele iyazulazula 


Ay’ umoya! 

Asiwazi laph’ owavela khona; 

Ay’ итоуа! 

Asiwazi laph’ owavela khona; 

Ye, baba lomama, 

Asiwazi laph’ owavela khona. 

O, langa latshona, 

Asiwazi, asiwazi laph’ owavela khona. 


Kudala ilizwe lisakhiwe, amakhiwa engakangeni ezweni 
lamaNdebele, kusabuswa ngomkhonto, kusaphilwa ngegazi, 
ingoma le yayithandwa kakhulu ngamaNdebele. Babeyihlabela 
nxa sebedle. amabele sebemnandi bonke. Yayihlatshelwa igidwa 
ingoma le. Yayisaziwa yisizwe sonke samaNdebele. 

Kwakuthi nxa amanina esiya etshwaleni kobani equbulele 
ngemisisi yawo, atsho ngemigogo yawo okhalweni, atshaye 
iklazela, ayiqhole inkiza agaxe ingubhamazwi aqonde etshwaleni 
amacholo abo esemi emakhanda esemahle ingathi azimilela 
khonapho, imisisi yabo isiphonguthi yabu, yabu: Ezansi kule! 
Enhla kule! 

Amadoda lawo ayethanda ukuvunula kuhle nxa esiya 
etshwaleni. Abanye babevunula amabhetshu amatsha ahlala 
egcinelwe izikhathi ezinjengalezi. Abanye njalo babethanda 
ukuvunula ingada ezinhle. Ibhetshu lomziki laliyibukhwa 
emadodeni njengoba ingubhamazwi yayiyibukhwa bamanina. 
Amadoda ayethanda ukuthwala indlukula ikakhulu elensiba zefefe 
lezentshe lezekhwezi. Ithi isivathe yabanje kuthiwe isiphelele — 
indlukula ekhanda, idumbu lomziki phambili langemuva, 
ibisitshaya ngomtsha welala elimhlophe ngaphansi. Ithi nza isinje 
isuke igonde etshwaleni isizizwa iyindoda emadodeni. 

Kwakunjalo izolo  phakathi kwamaNdebele nxa 
sebesetshwaleni sebegida ingoma yabo le eyayibenza 
bazithokozise kakhulu: 

Ay’ umoya! 
Asiwazi laph’ owavela khona. 

Babethanda ukuhaya шпоуа ngoba bengawazi 1арһа owavela 
khona. Bonke babewazi kodwa babengazi lapha ovela khona; 
bonke babewuphefumula kodwa bonke bengawazi lapha ovela 
khona; bonke babewubona uphephetha izinto kodwa bengawazi 
lapha ovela khona. Lokhu kwakumangalisa isizwe sonke 
samaNdebele. Siwuhaya nje umoya yingoba simangele sonke. 

Phakathi kwamaNdebele kwakujwayelekile ukuthi umuntu 
apheke utshwala ukuze abantu beNkosi bazinathele bazithokozise 
kuphela. Babenatha kungenziwanga msebenzi. Utshwala obunje 
kwakuthiwa ngutshwala bokunatha, bungeyisibo tshwala 
bomsebenzi. 

Babuphekiwe koXaba_ utshwala obunje buphekwe 
nguMaKhumalo udadewabo kaDungilizwe owayendele koXaba. 

UMaKhumalo lo wayekwazi ukupheka utshwala-obumnandi 
obudaka amadoda. Amadoda wonke ayemhawukela uXaba ngoba 
elomfazi opheka utshwala obumnandi. Kodwa amanina amanengi 
ayengamthandi uMaKhumalo ngoba phela ebadlula ekuphekeni 
utshwala, kanti-ke amanina wonke ayebuthanda kakhulu utshwala 
obuphekwa nguMaKhumalo. Babemzonda nje ngoba amadoda 
abo ayebathethisa ~ ngelokuthi, ‘Lithi lingafika 
kobukaMaKhumalo!’ 

UXaba kwakuyindoda eyaziwayo phakathi kwabantu bakibo. 
Wayehlonitshwa kakhulu. Abafazi bakhe babebahlanu kukhanya 
ukuthi wayeyindoda elesithunzi umuzi wakhe ungumuzi 
wendoda. Wayelenkomo ezingamatshumi aficaminwemibili. 
Imvu koXaba kwakuthiwa yinkukhu; imbuzi layo yayinjalo. 
Ukudla koXaba kwakuthiwa yinhlabathi. Yayibuthene 
yomithathu imibuso koXaba. 

Umfazi omdala koXaba kwakunguMaKhumalo. Lo 
wayempofu, emude okulingeneyo, elentanyana endanyazana 
епһіе; amazinyo akhe emhlophe eletsako elihle elibukekayo, 
amehlo akhe emhlophe ethe nke. Elinye ilihlo lakhe 
lakwesokhohlo lalilenxwadlana ethi nza ethi phala buvele bonke 
ubuhle bomntakaKhumalo umuntu aginye amathe athi, 
‘USomandla wayethabile mhla embumbayo!’ 

Inxwala ikabili: kukhona inxwala yobuhle, kukhona inxwala 
yobubi. EkaMaKhumalo yayibukeka, ithandeka, igubuzele 
ubuhle bakhe bonke kuthi lapha angayivula kube uvule ubuhle 
bakhe bonke! Amadoda ayeyithanda kakhulu inxwala 
kaMaK humalo ngoba abantu bethanda into enhle, койма amanina 

ayengayithandi inxwadlana yakhe yayifiphaza ubufazi babo 
phambi kwamadoda. 

Hatshi-ke, noma babeyizonda nje, kodwa babeyibuka kakhulu. 
Yebo, ubuhle bubukwa ngumuntu wonke. UMaKhumalo lo 
wayelamadletshana amahle, icholo lakhe lihlezi kuhle ekhanda 
lakhe. Umzimba wakhe wawulingene, igolo liyisibhebhedu — 
lokhu yikuthi eleqolo elendlalekileyo elihle; ugcuma lwakhe 
lubukeka luluhle lulingene, izithende zakhe zimhlophe zithe nke 
zingadabukanga njengezabanye. Lokhu kwakubonisa ukuthi 
uMaKhumalo wayengumfazi ozicolayo lozithandayo. 

UMaKhumalo wayengumfazi ozigqajayo ezazi ukuthi muhle, 
njalo ezazi ukuthi ngowesigodlweni, njalo ezazi ukuthi nguye 
yedwa opheka obumnandi, njalo wayesazi ukuthi uXaba Каја 
ngaye. Abafazi bonke bakaXaba babelawulwa nguye 
uMaKhumalo, intandokazi kaXaba. 

Abanye abafazi bakoXaba kwakunguMaNxumalo kaNtongana, 
kunguMaFutshwa kaSisogi, kunguMaMlotshwa kaNdlalambi, 
kunguMasigola kaMcijo. Bonke lababafazi babegcwele 
begcwalisa amehlo endoda, койма ubufazi Бабо basuka 
basitshekelwa yibufazi bukaMaKhumalo kaNdodayakithi. 

Abesilisa labesifazana abanengi beza emzini kaXaba bezonatha 
utshwala bevunule bephelele bonke. Banatha-ke bonke baze 
badakwa, badla inyama besayidla baze bayitshiya injalo. 
Sebesuthi-ke onkalakatha baqalise ingoma yabo eyaziwa nguzulu 
wonke: 


Umkhaleli: Ay’ итоуа! 

Abavumayo: Asiwazi laph’ owavela khona! 
Umkhaleli: Ay’ итоуа! 

Abavumayo: Asiwazi, asiwazi, laph’ owavela khona. 
Umkhaleli: О, langa latshona! 

Abavumayo: Asiwazi, asiwazi, laph’ owavela khona. 
Umkhaleli: Ay’ umoya! 

Abavumayo: Zhi! asiwazi laph’ owavela khona. 


Ayahlabela nje amadoda lamanina, ayagida. Kukhuluma umlomo 
kukhulume izinyawo. Amadoda aphethe izihlangu lezinduku 
zawo agida ekhomba phezulu ngazo. Akusakhulunywa 
sekuhlatshelwa kuphela, iziqhwaga zamadoda sezigebha phansi, 
ongogo labo yeka sebequpheza. Amanina lawo esephonguthi 
yabu, yabu, ngemisisi yawo, esetshaya umpululu, amanye 

esethanyela phansi phambi kwamadoda проба ingoma isimnandi. 
Umuntu wonke owesilisa lowesifazana usezizwa manje ukuthi 
kuyinto enhle ukubusisana ngendlela enje. Sebeginge bonke baba 
manzi bathi te. Phela lakho ukuthokoza kuyagingisa. 

Kayikho futhi enye into eyayisazwakala emoyeni lapha emzini 
kaXaba ngaphandle kwale: 


Ay’ umoya! 
Asiwazi laph’ owavela khona, 


lokugakeza lokugida. Kutshengise ukuthi yebo sebusebenza 
manje obukaMaKhumalo. 


Phela ingoma le yayihlatshelwa nxa abantu bekholiwe, besuthi. 
Ukuhlabela kwabo kwakunjengokubonga kwabo bedumisa 
umnikazimuzi obathokozisileyo. 

Kanti njalo yathi ibathokozisa kanjena, yasuke yaletha eminye 
imicabango kubo bonke — imicabango yokuhlupheka kwabo 
behlutshwa ngamakhiwa. Ilizwe labo laseligcwele ngemihlola 
eminengi. Imihlola le yayilethwa ngamakhiwa. Bayikhumbula 
khathesi imihlola le bagalisa ukuhaya amakhiwa ayivezayo. 
Yantshintsha manje ingoma yabo yagala ngokuthi: 


Amakhiwa! 


Kwezwakala abavumelayo bevumela ngamandla amakhulu 
agcwele шака olukhulu, besithi kanyekanye, ‘Asiwazi laph’avela 
khona!’ Yahamba kanje ingoma le: 


Umkhaleli: Ay’ amakhiwa! 

Abavumelayo: Asiwazi laph’ avela khona. 
Umkhaleli: Ay’ amakhiwa! 

Abavumelayo: Asiwazi laph’ avela! 
Umkhaleli: Ye, baba lomama: 
Abavumelayo: Asiwazi laph’ avela khona. 
Umkhaleli: О, langa latshona bo. 
Abavumelayo: Asiwazi laph’ avela khona. 


Bayibamba ingoma le bayiphindaphinda futhifuthi beyiholobisa 
inhliziyo zabo zaze zagcwala ngobuhlungu benkume. Intokozo 
yonke eyayisigcwele emehlweni abo yanyamalala njengenkungu 
bafikelwa yikuzonda okukhulu kakhulu. Izinhliziyo zabo 
zagewala ngokuzonda amakhiwa. Bagida manje sebekhangele 
ezansi lapha okuvela khona amandla abo. 

Amehlo omuntu afanana lomlomo wakhe. Ayakwazi 


ukukhuluma okusenhliziyweni yomuntu. Ukuzonda komuntu 


ukutshelwa ngamehlo akhe noma yena engakukhulumi ukuzonda 
kwakhe. Amehlo omuntu aveza umphefumulo wakhe, aveza 
imicabango yakhe yangaphakathi. Lemicabango yamaNdebele 
ngalesisikhathi yavela obala ivezwa ngamehlo, Babengalihlafuna 
ikhiwa ngalesisikhathi sebehlabela: 


Ay’ amakhiwa! 
Asiwazi laph’ avela khona. 


Ngalesisikhathi amaNdebele esehaya amakhiwa kwakusobala 
ukubana sekukubi,-ngoba lathi ligida iNdebele laluma umlomo 
wangaphansi ngenxa yolaka latshaya phansi ngamandla 
amakhulu, lakhumbula ngokudutshulwa kwezinkomo zalo. 
Laluma amazinyo ingathi lingadla umuntu, lahwaqa lafa! Angazi 
ukuthi kwakungenzekani uma ikhiwa lalingavela phakathi 
kwamaNdebele esegida ingoma yawo le. Kusobala lalingaba 
yinyama yamange. 
Athe eselolaka olunje amaNdebele wayikhaljela uDungilizwe 

ingoma wathi: 

Ay’ umntaneSilo! 

Abanye: Asimazi laph’ atshona khona. 

UDungilizwe: Ay’ umntaneSilo, madoda, 

Abanye: Asimazi laph’ atshona khona. 

UDungilizwe: Mdingenini, madoda, 

Abanye: Asimazi laph’ atshona khona. 

UDungilizwe: Ay’ umntaneSilo! 

Abanye: Asimazi laph’ atshona khona. 


Athi phendu wonke amanina akhangela phetsheya 
kukaTshangana lapha okwagonda khona uLobhengula wamawaba 
— lapha anyamalalela khona kokuphela. Bagida abantu manje 
sebekhumbula iNkosi yabo eyanyamalala akwandaba zalutho. 


Waziphosa enkundleni uDungilizwe Khumalo watsho wathi: 
Buph’ ubuqhawe bamaNdebele? 
Buph’ ubughawe bezolo na, 
Obatshay’ iBhunu labaleka? 
Buph’ ubughawe bezolo na, 
Obabamb’ iBhunu ngendevana 

Labuyel’ ezansi lingasaboni? 
Buph’ ubughawe bamaNdebele? 
INkosi yanyamalala akwandaba zalutho. 


Uthe egeda imibuzo yakhe le waphinda wayibamba ingoma: 


UDungilizwe: Ay’ .amakhiwa! 

Abanye: Asiwazi laph’ avela khona. 
UDungilizwe: Ay’ umntaneSilo! 

Abanye: Asimazi, asimazi laph’ atshona khona. 


Kwahlatshelwa kwagidwa kwaphela. Babonga bavalelisana 
bagonda emakhaya abo ilanga selisithela ngemva kwezintaba, 
imizimba isidinga ukuphumula kodwa imiphefumulo yabo 
izulazula isithi: 


Ay’ umntaneSilo! 
Asimazi laph’ atshona khona. 

б Izanusi loNgwali zinuka amakhiwa 


Lapha kuyanuka, 
E, lapha kuyanuka. 


Waphendula umphakathi wathi wonke uqakeza, “Тѕһауа sizwe.’ 
Saphinde satsho futhi isangoma sathi: 


Lapha kuyanuka, 
E, lapha kuyanuka. 


Kwezwakala ndawo zonke u‘tshaya sizwe’ abantu bevumela 
isangoma. 

Sahlabela isangoma sagida, sagida, basivumela abantu bonke 
baqakeza kwaba luthuli. Sajuluka sathi te. Satsho ngelizwi 
elikhulu sathi, ‘Lapha!’ Batsho kanyekanye abantu bathi, 
‘Siyavuma!’ Kwahamba njalo kungu‘lapha!’ lo‘siyavuma!’ 
okwesikhatshana. 

‘Hatshi, madoda,’ kwatsho isangoma, ‘ngiyehluleka. ’ 

Sithe singakawugedi umlomo kwatheleka esinye enkundleni 
satsho ngengoma yaso sathi, ‘Vumani, bangane!’ 


Bathi abantu: Siyavuma! 

Saphinde sathi: Vumani, bangane! 
Bathi kanyekanye: Siyavuma! 
Saphinde sathi: Vumani, bangane! 
Bathi kanyekanye: Siyavuma! 


Senza njalo okwenkathi ende abantu besivumela ngelokuthi, 
‘Siyavuma!’ Sagida, sagida, saqupheza, sabhuquza phansi; 
sanyikinya amahlombe aso ingathi sesifikelwe ngamadlozi aso. 
Sabhonga, sabhonga, sanyikinya amahlombe aso futhifuthi. 
Kodwa asabona lutho. Saphinda sayisusa ingoma yaso. 


Sathi: Vumani, bangane! 
Bathi: Siyavuma! 
Sathi: Vumani, bangane! 
Bathi: Siyavuma! 


Sagijima lomkhumbi wonke sabhodabhoda siqaphise amakhala 

aso ingathi yinja iphembela umoya wenyamazana. Sabathi nhio 
abantu ngamehlo aso acijileyo. Sabhonga, sazinyikinya 
amahlombe aso ingathi azawela phansi. Sangathi sesibonile 
ukuthi imihlola le ibangwa yini. Satsho futhi ngamandla 
amakhulu langelizwi elesabekayo sagida sabavumisa abantu. 
‘Hatshi, madoda,’ $ауџта isangoma, ‘indaba ilukhuni.’ 

Kuthe singakawugedi umlomo lowo, sabe sesizithelile 
enkundleni esinye isangoma sakoMaphosa. Sahaluzela phakathi 
kwenkundla ingathi siyahlanya. Sathi jonko, jonko sema sanuka 
emoyeni. Saphinda sathi jonko, jonko, sakhangela ilanga ingathi 
kulapha okuvela amandla aso. Sabachela abantu bonke ngomuthi 
waso abantu bonke bezwa ukuthi sekungene isazi manje. 

Isangoma lesi sasilesithunzi esesabekayo. Sasilugqoza olude 
olumnyama oluhamba lufehlezela lumadolomade. Sasitshaye 
ngezigejo zaso ezintshini sigqize amahlwayi ezinyaweni zaso. 
Okhalweni Імаѕо sasitshaye ngomgogo wobuhlalu obumnyama 
lobumhlophe. Sasivunule ingada zaso; entanyeni sigqize 
imponjwana zenqina lenguqu lentebe yaso emnyama ethe tshu. 
Sasigaxe amathambo omgogodla wenhlathu. 


Sayigalisa laso ingoma yaso sathi, “Vumani, bangane!’ Abantu 
bavuma bonke njengakugqala. 


Sathi: Vumani, bangane! 
Bathi: 5/уауита! 

Sathi: Vumani, bangane! 
Bathi: Siyavuma! 

Sathi: Sengiyabona! 
Bathi: Siyavuma! 


Sagida, sagida, kwangathi zizaphapha ingada zaso. Sanyikinya 
amahlombe aso sabhonga, sabhonga, sabovula kwaze kwesabeka, 
umuntu wonke wathuthumela. 


Sathi: Hayi, madoda. 
Bathi: Siyavuma! 
Sathi: Indaba inkulu. 
Bathi: Siyavuma! 
Sathi: Sengiyayibona. 
Bathi: Siyavuma! 
Sathi: Ngeyabadala. 
Bathi: Siyavuma! 

Sagida, sabovula, sabhodla, sanyikinya amahlombe, sema sathi 
тро sabamba iqolo laso sathi, ‘Madoda, indaba inkulu. 
Akuyiweni eMatojeni kwabakhulu.’ | 

Alivuma wonke amadoda atsho kanyekanye athi, “Siyavuma!’ 
Kwachithekwa kwayiwa emakhaya. 

‘Awuboni yini wena Thebe,’ kubuza uMlotshwa, ‘ukuthi 
uMaphosa uyibonile inkathazo na?’ 

‘Uyibonile yonke. Wesabe nje ukuthi athi bhadla!’ kutsho 
uThebe. 

Athula amadoda ahamba engasakhulumi futhi sekukhuluma 
kuphela izinhliziyo zabo ezithwele indaba enkulu. 

Ngosuku olwalukhethiwe ngabantu, izikhulu ezazi uNgwali 
zagonda eMatojeni ukuyokhuluma loNgwali uqobo. 

Uthe uNgwali esezwile isikhalazo sabo waqalisa manje 
ukubalandisela ngokuma kwelizwe amakhiwa engakangeni 
kulelilizwe labo. 

‘Liyabona bantu, kudala amakhiwa engakangeni lapha, izinto 
zazimi ngendlela elungileyo. Izulu lalingasweleki; izifula lemifula 
kwakuhlala kugeleza amanzi kuphela. Utshani babungasweleki 
njenganamhla. Inkomo te kwakungaziwa ukuthi ingagula ife. 
Intethe le yayingaziwa kulelizwe, yinto entsha. Матића izulu 
kalikho nje kungenxa yamakhiwa. Intethe le ibangwa 
ngamakhiwa. Izinkomo lezi zifa nje ngenxa yamakhiwa. Yibo 
uqobo abaletha umkhuhlane wezinkomo kulelizwe,’ wacina 
khonapho uNgwali. 

Ukhuluma kudume amadwala wonke, umuntu wonke okhona 
uyazizwela ngendlebe zakhe. Kodwa kakho ombonayo, phela 
uNgwali kabonwa muntu. 

Akubona wonke amadoda ukuthi eqinisweni lonke amakhiwa 
yiwo aletha indubeko zabo zonke. Lesikhongwane lesi 
esesibakhathaze kangaka sivelela ngeMtali lapha okuvelela khona 
amakhiwa. Emehlweni amadoda kwaba sobala ukuthi 
lesisikhongwane ngesabo. Umkhuhlane wezinkomo lawo 
wagalisa ngezweni laseBeira lapha okwakuvelela amakhiwa esiza 
kuleli elamaShona lakuleli elamaNdebele. Kulapho-ke lapha 
okwethweswa khona amakhiwa icala lendubeko zamaNdebele. 
‘Manje kungenziwani?’ abuzana amadoda. Abamba amakhanda, 
anikina amakhanda -futhifuthi, kwayileyo yakhangela phansi 
ingathi impendulo izavela emhlabathini. 

Anakana amadoda ukuthi esintwini nza umuntu 

engumthakathi, kumbe ebanga imihlola phakathi kwabantu 
wayephetha ngokubulawa. Akubona obala ukuthi amakhiwa 
ngabathakathi abangatshiwoyo ngoba bephongudubula izinkomo 
zabantu baphinde babalele ukuthi bazidle. Kanti-ke esintwini 
ingcuba yinyama, ayisiyonto ephongulahiwa ingathi yisidumbu 
somuntu sona esingadliwayo. Futhi izinkomo lezi ezazidutshulwa 
ngamakhiwa babezimbela ukuze zingadliwa ngabantu funa labo 
bathathe umkhuhlane. Койма abantu abakubonanga 
ngaleyondlela. Bathi, ‘Bagangile, bangcwaba inkomo ingathi 
ngumuntu.’ Lokhu kwaba ngumhlola omkhulu. Yikho nje izinto 
zingasahambi kuhle. 

Abuza-ke amadoda kuNgwali ukuthi kungenziwani kuloludaba 
olungaka. Waphendula uNgwali wathi, ‘Ngaphandle kokuthi 
igazi labamhlophe ligeleze, liyabe Ше, madoda.’ 

Alivuma wonke amadoda lelo elikaNgwali abuyela emakhaya 
ayobika ebantwini labo balivuma bonke. 

‘Heyi, madoda,’ kutsho enye indoda, ‘liyazi ukuthi amadoda la 
amhlophe alezikhali ezimangalisayo ezinemba indoda 
isekhatshana ziyiqume amadolo? Asimadojelana la, madoda. 
Asimadoda okuvusana lawo la.’ 

‘Uthini?’ kubuza enye ngolaka olukhulu. 

‘Ngithi singeke salwa lalamadoda,’ iyaphendula indoda 
ngelizwi elipholileyo. 

‘Kuligwala lokhu. Kuphephuluzeni!’ kwatsho umphakathi 
usumthukuthelele wonke. 

Lembala yaphetshuluzwa indoda njengenja. 

Phakathi kwamaNdebele umvuzo wegwala 
kwakungumhlabathi oqandayo. Umvuzo womuntu othelela 
abanye ubugwala kwakuyikubulawa. 

7 Umvukela wamaNdebele 


Bathe ngokugeda ukukhanda izikhali zabo zokulwa ngazo, 
sebekholiwe ukuthi zingenza umsebenzi wazo ngendlela eyiyo, 
sebekholiwe ukuthi zingaliphalaza igazi labamhlophe ukuze izinto 
zibalungele, ahlangana wonke amadoda ayezizwa avumelana 
ukuthi manje kalichitheke igazi lamakhiwa njengokutsho 
kukaNegwali. 

‘Kungcono ukufa,’ kwatsho uDungilizwe, ‘kulokuhlutshwa 
yizinja lezi.’ 

Alivuma wonke amadoda афі, ‘Makufiwe!’ 

‘Liyabona, madoda,’ kutsho uDungilizwe, ‘akusizi lutho 
ukuphuza. Asihleni sigadle kusenje. Amadlozi abobaba 
asihlanekele ngoba singenzanga lokho okumele kwenziwe 
ngamadoda. INkosi yanyamalala akwandaba zalutho. Asisola 
amadlozi.Izinkomo ziyadutshulwa, kodwa akundaba zalutho 
lokho. Ayasola amadlozi. Azondile amadlozi. Namuhla asitshaya 
ngentethe, aphinde аѕіпсісѕһе imvula. Namuhla 
okungamahodlana sekungabantu, sekusenza abantu bakho. 
Igunya lakho kulithatha emakhiweni.’ 

‘Okuyizinja! Kuzasibona lamuhla,’ kutsho enye indoda 
eyayihlezi phakathi kwamanye amadoda empi. 

‘Akuhwaywe konke!’ kwatsho umphakathi wonke. 

AmaNdebele kawazange atshele amakhiwa ukuthi 
bazawahlasela ngosuku oluthize; bawajuma. Abanengi bathi 
ukwazisa umfo ukuthi uzahlaselwa nini yikumhlomisa umfo; 
ukumhlomisa umfo yikuzibulala; ukuzibulala yibuwula 
obuphindiweyo. Kanti-ke phakathi kwamaqhawe amanengi 
amhlophe lamnyama ukujuma isitha yibugwala obenyanyekayo. 
Ukwahlula umuntu engaphethe izikhali zakhe laye akutshengiseli 
bughawe bomahluli. Phakathi kwamaNdebele nxa enye indoda 
ivusana lenye indoda, futhi nxa leyondoda izizwa, iya ithi, 
‘Zicuphe ezakho mnakwethu. Namhla ngizakulungisa. ’ 
Izamyekela aze azicuphe ezakhe mande-ke baqalise ukulwa. 
Yibughawe-ke lobo! 

Kodwa nyakana womvukela wamaNdebele, amaNdebele 

kabawulandelanga umkhuba wabo lowo. Bawajuma amakhiwa 
ezinathela itiye, lekofi. 

Endaweni zonke lapha okwakulamaNdebele kwaba lomvukela 
omkhulu. Ukusekela ePramu, indawo eyaye iphethwe libutho 
lakweZimnyama, kusiya koBulawayo lakweleNyamayendlovu 
kusiya eNsiza laseGwelu kudlule kuze kuthi ngqi ezweni 
lamaShona, amabutho amanengi azimisela ukuzwanana izifuba 
lamakhiwa. ElakweZimnyama labamba emaphethelweni elizwe 
ngezansi kwePramu; iNyanda layo yabamba ngapha emmangweni 
lo osuthiwa yiCyrene; eleNyamayendlovu latsho lalo 
ngakweleNyamayendlovu — amabutho wonke la ayengakehlulwa 
avuka kwaba luthuli! 

Kwavuka iSizinda ngamandla aso wonke; kwavuka iNqama 
kwaba kubi; kwavuka aMakhanda kwaba luthuli; kwavuka 
uMhlahlandlela kwesabeka; kwavuka iNkanyezi kwezwakala; 
kwavuka iNzwananzi abantu bayikhexa imilomo; kwavuka 
iNduba akwaba kuhle; kwavuka loMncwazi kwabonakala ukuthi 
izinto zimbi namuhla. Kwaba kubi kwesabeka ezindaweni 
ezinengi. Umoya wanuka igazi lolaka kuphela. 

Imizi yonke yamakhiwa eyaziwayo yazungezwa ebusuku 
lemini ngamange amnyama ayesefuna inyama yekhiwa. Indawo 
ezifanana leBulawayo, leSozibeli, leGweiu, leMtali, leVitoli 
lezinye njalo engingenakuzitsho lapha, yizona uqobo ezazifunwa 
ngamaNdebele ngoba yizona ezaziyizimbalu zamakhiwa. 

Abantu baqonda emizini yamakhiwa bephethe imikhonto 
eyesabekayo ehambisa igazi ingakathinti umuntu. Babephethe 
amahawu amakhulu lenduku ezinkulu othi nza uyibona 
ikugandise ingakakutshayi. Bathi bayafika emizini yamakhiwa 
bafica yisifazana_sodwa lezingane kuphela. Amadoda kawakho 
ayemsebenzini, kusele nje kuphela omahlalendlini induna 
zamanina. 

Bazini abesifazana? Nampa baziphekela ukudla kwabo; abanye 
bazinathela itiye lekofi lekhokho yabo; abanye njalo 
bazithanyelela izindlu zabo; abanye bathelezela amaluba abo. 
Nampana abantwana bayazidlalela abazi lutho. Omankabini 
bayazidedesela, bayazidlela, bayazinathela, bayazegela, 
bayazigijimela, bayazihlabelela. Abazi lutho. Kumnyama tshu! 
Abazi ukuthi ilizwe selimi ngezinyawo! Akwaziwa ukuthi 
ondukuzibomvu sebesemnyango bedinga igazi labamhlophe 
njengokutsho kukaNgwali. 

Athe evela laphana amaNdebele esedinga igazi labamhlophe, 
sayifunda ivaliwe isifazana sabamhlophe. Usane lalo lwahle 
lwezwa ngomzimba walo ukuthi kukhona okukhona namhla. 
Akunjengensukwini. . 

Bathi abadala mhla inkomo ibulawa iyayivele izwe layo ukuthi 
namhla izakufa. Iyayisuke ithwale amehlo ingathi iyahlanya. 
Lezingane ezimsulwa zabamhlophe zezwa lazo ukuthi namhla 
kukhona okukhona. 

Langena emzini wekhiwa iNdebele ladunga konke. Umkhonto 
walo awazila lutho. Wadla owesifazana, wadla owesilisa, wadla 
ingane, wadla isisebenzi, wadla ngitsho lesifuyo. 

Phela elifela abesifazana yileli elokuthi yibo abazala isilwane 
esimhlophe esesibakhathazile ngemihlola engapheliyo. Izingane 
zibulawelwa ukuthi ngabantwana besilwane — phela ukubulala 
isilwane esidala sodwa umuntu atshiye esincinyane yikuzondlela 
isilwane esizaphinde simudle futhi lowo osiyekelayo. Izisebenzi 
ezimnyama zabamhlophe zafela elokuthi zincedisana lesilwane 
esimhlophe. 

Angazi kumbe abanengi bayavumelana lawo umcabango lo 
lokwenza lokhu kwamaNdebele. Kodwa kusobala ukuthi 
amaNdebele ayengathandi. amakhiwa ezweni lawo. Ngubani 
ongabulala impisi atshiye umntanayo na? Ngubani ongabulala 
inyoka atshiye amaqanda ayo na? Ngubani ongabulala isilwane 
atshiye umntanaso na? Eqinisweni lonke ikhiwa laliyimpisi 
ephangayo, liyinyoka elumayo, liyisilwane esibulalayo 
emehlweni eNdebele. Ikhiwa kulezonsuku lalingafanani lomuntu 
olomphefumulo, ubuhlophe balo babuyinto engumhlola nie. 
Umuntu laye engqondweni yekhiwa kulezonsuku kwakuyinto nje 
engelamphefumulo. Izizwe zombili zabonana kalufifi azaze 
zazana ukuthi zingabantwana bendoda, zamunya bele linye. 

Yikho-ke amaNdebele angenela wonke umuntu omhlophe laye 
wonke umuntu omnyama osebenzela amakhiwa. Kwaba lesililo 
esikhulu phakathi kwabesifazana sabamhlophe bekhaliswa 
yibuhlungu bomkhonto, njalo behawuliswa yizingane zabo 
ezitaklazelwa ematsheni bekhangele kodwa bengenakwenza 
lutho. 

Kwabutshulwa, kwadutshekwa, kwafiwa, kwahlutshekwa 
ngalolosuku endaweni ezinengi. Igazi laboyise lakhokhwa 
ebantwaneni. 

Singake sime kancinyane sibuze imibuzo le: Kwakufanele yini 

ukuthi amaNdebele abulale abesifazana abamhlophe па? Yini 
ababeyonile? Abesifazana ngomalandela kuphela. Pho 
sebengafela khona lokho ukulandela kwabo na? Kwakufanele yini 
ukuthi abantwana babulawe na? Yini ababeyonile na? Pho, 
bafelani? Abanye bangathi bafela izono zaboyise. Lesi 
ayisisizatho esigondileyo. Isono somzali singeke sibe 
ngesomntwana ngoba nxa umzali egila imikhubo akuzaba 
lesivumelwano phakathr komzali lomntwana. Ongelacala kalalo, 
hatshi ukwelekwa ngecala lomunye noma engumzali wakhe, 
ulecala yena engelalo. Hatshi-ke, omsulwa longemsulwa 
wayedliwa licala, waphetshuluzwa. 

Athe amadoda amhlophe efika emizini yawo esezokudla idina 
afica izindlu sezigcwele izidumbu eziqandayo kwazise ukuthi 
sekuyisikhathi bebulewe abesifazana. Bayifunda ivaliwe 
abamhlophe kwakhala ukrayiseki futhifuthi. Selizondile ikhiwa 
manje selifile. Lalo manje selidinga inyama yeNdebele. 
Aliselandaba lesidumbu somkalo kumbe esomntanalo, selifuna 
igazi leNdebele ukuthi ligeleze phansi ukuze izinto. zilihambele 
kuhle! 

Kuthe khonokho besayikhexile imilomo abanengi kwezwakala 
impembe yabamhlophe isikhala ngolaka olukhulu emoyeni ibiza 
amabutho amhlophe ukuthi eze enkundleni yawo yokufolela. 
Afika amabutho amanengi phezu kwamabhiza. Alisahleki ikhiwa 
khathesi selibomvu njengeqolwane. Kwathuliseka kwathi cwaka! 
Kwathi ngelikade kwezwakala uNdunankulu wabo esekhwaza 
ethi, ‘Attention! Left turn! Right turn! Form fours — one! 
one-two.’ _Kwenziwe lokhu kuphindaphindwe bacine ngokuthi, 
‘Salute!’ Bathi kanyekanye bonke wahla ngezandla zabo. 

Kasekho onyikinyekayo manje; kasekho ohlekayo; kasekho 
okhulumayo, sebemi bonke bathi mpo njengezigodo. Bathi benje 
baqalise ingoma yabo le: 


God save our gracious Queen, 
Long live our noble Queen, 
God save our Queen; 
Send her victorious, 
Happy and glorious, 

r Long to reign over us; 
God save our Queen. 


Bathe sebeyigedile ingoma le bathi tsaha! Baqonda egangeni.. 

ҮепгеКа indaba enkulu. Kufunwa ukugeleziswana igazi ukuze 
izinto zime kuhle. 

Bathe bayalingena iganga abamhlophe bafica nanka amajaha 
emikhonto ondukuzibomvu ngegazi labafokazana. Wakhala 
phezu kwendoda umbhobho, yakhala phezu kwendoda inganunu, 
Iwakhala uvolovolo kwathunga intuthu iganga lonke laduma 
ingathi ngumdumo wensewula efika ngamandla. Kwaba 
yisiphithiphithi ilanga lonke, ikhiwa lifuna igazi leNdebele, 
iNdebele lifuna igazi lekhiwa. 

Kanti, gha, kwakungesizo ezamakhiwa kuphela ezazikhala 
phezu kweNdebele. Lazo ezamaNdebele zazikhala phezu 
kwekhiwa. Latsho iNdebele phezu kwekhiwa ngomkhonto walo 
obukhali, latshona phansi ikhiwa labovulisa okwenkomo. Latsho 
lalo ikhiwa ngombhobho walo phezu kweNdebele, lasakazekela 
phansi labovula latsho izibongo zabakibo kwaba yikuphela kwalo. 
Ladubula ikhiwa lisadubula laze ladinwa, lagwaza iNdebele 
lisagwaza lalo laze ladinwa. Ladubula ikhiwa lisadubula kwaze 
kwaphela inhlamvu, lagwaza iNdebele lisagwaza kwaze kwagoba 
umkhonto. Kwafa ikhiwa, kwafa iNdebele; kwabubula ikhiwa, 
kwabubula iNdebele. 

Yebo, igazi likhokhwa ngegazi. Kwakunjalo izolo, kusenjalo 
lanamuhla. 

AmaNdebele la kwakungesimadojelana, ayengamadoda 
azizwayo ayefela phezu kwendoda ephethe umbhobho. Kanti 
lawo amakhiwa la ayengasimadojelana, ayengamadoda azizwayo. 
Kwakuhlangene enkundleni amadoda ombuso. Kwakuhlangene 
inkunzi emnyama lemhlophe, sekulindwe ezakwehlulwa. 
Lageleza igazi labamhlophe, lageleza igazi labamnyama iganga 
lonke lanuka lathi phu ngezidumbu ezimnyama lezimhlophe. 
Lokhu kwatshengisa ukuthi abafana baka- 


Newalongwalo kaMatshobana, 
Umzac’ omnyama 

Otshay’ izinkomo lamadoda, 
UNgqungqulu emadol’ abomvu 
Ngokuguga engazini zabafowabo- 


babezimisele ukufa sebezendlalele. Kanti lawo amakhiwa 
ayezimisela ukungoba umuntu omnyama ukuze abe ngaphansi 
kwawo, kuphele lonke шака lwabo. Impi le amaNdebele ayeyazi 
kakhulu ngoba yinto ababezalelwe kuyo. Ukulwa izimpi 

kwakuyikudla kwamaNdebele, Койма into eyasuka 
yabamangalisa kakhulu yizikhali zabamhlophe ezazinemba 
indoda isekhatshana khonale, kanti ezabo zifuna indoda isondele 
eduze. Indoda yezwa isiqunyiwe amadolo isagijima ukuyogwaza. 

Yathi isibambene kanje kwafika isikhathi sezulu. Kwaba nzima 
ukulwa nhlangothi zombili. Layilamula izulu, amaNdebele 
acatsha ezintabeni zaseMatojeni, amakhiwa ayacatsha ezindaweni 
zawo. 

8 URozi — uMlamlankunzi 


Phakathi kwamakhiwa ayesilwa lamaNdebele kwakulelinye 
okwakuthiwa nguRozi. Yilo lelikhiwa elalilesithombe esasimi 
phakathi kwedolobho lakoBulawayo. Isithombe lesi 
esasakhiwelwe phezu kwamatshe abazwe kuhle afana lezitina, 
sikhangele eNyakatho ingathi kulapha esasifuna ukuya khona. 
Nguyelo-ke uRozi (Cecil John Rhodes), uMlamlankunzi 
zaseMatojeni. Isithombe sikaRozi sasikhona futhi eHalale 
(Salisbury) laseMafikeni (Mafeking). Lakuwonala amadolobho 
womabili isithombe sikaRozi sasikhangele eNyakatho. 

URozi ugobo kwakungesuye ophethe impi yabamhlophe 
eyayisilwa lamaNdebele. Yena nje wayengomunye wezikhulu 
zemakhiweni. Owayephethe impi yabamhlophe nguSir Frederick 
Carrington. Nguye owayelamandla okulawula impi yabamhlophe. 

Kwathi ngalesosikhathi amakhiwa esecatshele izulu ukuze lise 
mande-ke bagalise impi yabo futhi, uRozi wakhathazeka kakhulu 
ngoba yena engafuni ukuthi kulindelwe ukuphela kwezulu. Yena 
wayefuna ukuthi impi iphele masinyane ukuze bonke abamhlophe 
bazenzele imisebenzi yabo bekhululekile bengaphazanyiswa 
yilutho. Yikho-ke uRozi wafisa kakhulu ukubana avunyelwe 
yinduna yabo ukuthi ayekhulumisana lamaNdebele mayelana 
lodaba lolu. Wayefisa ukuthi amakhiwa lamaNdebele baxolisane 
masinyane ukuze kuphele inyakanyaka yonke. Yena umcabango 
wakhe wonke wawusekughutshweni kwemisebenzi efana 
lokwemba imigodi, lokulungisa imigwaqo, lokwakha amazibuko, 
lokuvula amabhizimisi lokwenza njalo eminye imisebenzi 
ehambelana lempucuko. 

Wahlala phansi wacabanga ukuthi uzayisusa njani indaba enje 
kuNdunankulu. Yaginga indoda iyodwa ingathi kuyatshisa kanti 
hatshi, igingiswa ngumcabango omkhulu. Hayi-ke yaqunga 
isibindi indoda endala yaqonda khonale kwaNdunankulu 
isizimisele ukuvula esayo isifuba. 

‘Ndunankulu, ngize lapha ngendaba enkulu engincitshisa 
ubuthongo malanga onke. Ingikhathaza ebusuku lemini. 
Ayingidlisi kuhie, ayingilalisi kuhle,’ kutsho uRozi esemi phambi 

kwengqungquthela endala enguSir Frederick Carrington. 

‘Yini kambe engethusa kangaka isiqhwaga sendoda engangawe 
па? Yini kambe engancitshisa isiqhwaga sendoda engangawe | 
ubuthongo na? Ingathi nje ukhangeleka ungumuntu ongahlutshwa 
lutho! Hlala phansi siqhobe ithambo, mnakwethu,’ kutsho 
esiNdunankulu sibobotheka kancinyane ‘siphulula kamnandi 
amadevu aso. | 

Wahlala phansi uRozi, wayilandisa kuhle indaba yakhe 
emkhathazayo. ‘Mina ngokwami angiboni ukuthi senzani. 
Abantwana аБапепрі sebebulewe. Angisakhulumi 
ngabesifazana.’ 

Uthe esathi uqhubekela phambili wambamba umlomo 
uNdunankulu wathi, ‘Sonke siyakwazi lokhu okubalisayo. 
Akunto entsha Кіті lokho.’ 

‘Lami ngiyakwazi ukuthi uyakwazi konke lokhu. Kodwa into 
engiletha lapha yile: ngifuna sidinge indlela yokucitsha umlilo lo 
osukhathaze abantu. Khathesi imisebenzi yabantu abanengi imi 
препха yempi le. Nga impi le siyayiqeda ukuze singahlaleli 
ovalweni.’ 

‘Kanti, we Rozi,’ kuphendula uNdunankulu, ‘phela impi le 
izagedwa yikungotshwa kwamaNdebele. Khathesi yisikhathi 
sezulu elikhulu. Akulweki kuhle, sizabona kuhle izulu lingaphela. 
Okwakhathesi kungeke kwenziwa lutho.’ 

‘Yebo, Ndunankulu,’ kuphendula uRozi, ‘lokhu ngiyakubona. 
Койма kumele iphele masinyane impi le.’ 

‘Suka bo, Rozi, ungaze uwulume umlomo wakho 
wangaphansi, kodwa impi kayiqedwa yilokho. Iqedwa yikulwa, 
mfana,’ kuphendula uNdunankulu esethukuthele ebona ingathi 
uRozi ulande ukuzamsola kuphela. 

Ajolozelana amadoda amhlophe okwesikhathi eside kwangathi 
bathethisana ngamehlo. 

Phakathi kwezizwe zonke kulamaqhawe amakhulu 
oginyilitshe, okufa kwendoda yimbodlela. Nxa iqhawe seliqonde 
utho selilugondile akukho okunye futhi. Kungcono ukufa 
kulokubuyela emuva. Laye uRozi wayeliqhawe elinjalo 
elingakwaziyo ukubuyela emuva noma sekutshisa. Yikho noma 
uNdunankulu amvukela ngolaka olukhulu olwalungabalekisa 
indojelana, uRozi wema waqunga isibindi wawuveza obala 
umcabango wakhe wonke. 

‘Mina, Ndunankulu,’ kutsho uRozi, ‘bengicela Киме ukuthi 

пріуеропапа lezinduna zamaNdebele. Ngifuna isiphithiphithi lesi 
siphele masinyane. Kukhona okukhona okwenze abantu bavuka 
ubhova.’ 

‘Utshoni manje? Usufuna ukukhupha elakho ibutho na?’ 
kubuza uNdunankulu esephefumulela phezulu. 

‘Hatshi, Ndunankulu,’ kuphendula uRozi ngezwi eliphansi 
kodwa liyilizwi lendoda ezimiseleyo. 

‘Wena wedwa?’ kutsho uNdunankulu ewavula amehlo akhe 
wonke sengathi kezwisisanga okutshiwo nguRozi. 

“Yebo, Ndunankulu.’ 

‘Ngiyaphupha kumbe ngiyakuzwa na, Rozi?’ kubuza 
uNdunankulu amehlo akhe esegewele ngokumangala okukhulu. · 

‘Ngithi ngizahamba ngedwa, Ndunankulu,’ kutsho uRozi 
ngelizwi elipholileyo Койма eliqiniieyo. 

‘Ngiphinde futhi umbuzo wami: ngithi uzahamba wedwa na?’ 

“Yebo, Ndunankulu.’ 

‘Suka lapha bo! Uyini wena ongaze uzwiwe zinhlanya lezi?’ 

‘Ngizafika ngikhulume labo, Ndunankulu. ’ 

‘Uthini? Uthi wena umlomo wakho mkhulu kulomiomo 
wesibhamu na? Sikhale kangaki na? Asizwile yini amaNdebele 
akho lawo? Uthi wena umlomo wakho mkhulu kulomlomo 
wenganunu na? Uthi wena umlomo wakho mkhulu kulomlomo 
wovolovolo na? Suka bo! Mus’ukungibhedela fapha. Uthi nje 
kawuhlanyi? Uthi uwedwa nje? Uke wanatha yini? Angifuni futhi 
ukuzwa uwumana phambi kwami.’ 

Wathula uNdunankulu ngenxa yolaka wathi zwi. Igazi 
lakhanya seligijima ebusweni bakhe. Usebomvu kasakhangeleki. 
Amehlo akhe segcwele шака lwemamba. 

Laye uRozi wahle wakubona ukuthi lokhu akukhulumayo 
akumngeni uNdunankulu. Kodwa bonanga alahlekelwe lithemba. 
Waphikelela. 

‘Hayi-ke, Ndunankulu, mina bengicela ukuyobonana lezinduna 
zamaNdebele. Angilandanga ukuzokucunula, Ndunankulu. 
Ngifuna siqede isiphithiphithi lesi esiphithizelisa abantu bonke. 
Umuntu wonke musi kulezinsuku udlela egilweni. ’ 

‘Kanti awuzwa ukuthi ngithini yini? Ngithi mina wena 
ungubani ongahle uzwiwe zinhlanya lezi? Angithi lawe uzibonele 
ukuthi inganunu ibatshaye kanjani, kodwa abaze babaleka? 
Abanye bafele phezu kwendoda, abanye bafela emlonyeni wayo. 
Abantu laba balesibindi esikhulu kakhulu. Ukufa yinto encinyane 

kibo. Lawe uyazi ukuthi manengi amadoda akithi alele 
emhlabathini ngenxa yalamadoda. Pho, uthi wena ungenzani 
kubo uwedwa na? Uthi ngithini mina? Yimihlola mini ofuna 
ukuthi ngiyenze manje? Ngithi kuwe Rozi, hamba, angifuni 
umsindo. Impi ilwiwa ngezikhali, ayilwiwa ngomlomo, mfana.’ 

Uthe едеда ukutsho lokhu uNdunankulu wasukuma wathatha 
ingidi wayiqoqoda, wayigqiba igwayi, wayitshisa, wayibhema. 
wahamba wamtshiya khona lapho uRozi. Wezwakala 
uNdunankulu esezitshayela umlozwi ukuze inkulumo yohlanya 
ingahlali ekhanda lakhe. 

Laye uRozi wakubona ukuthi isibili uNdunankulu 
akumngenanga lokho. Wasukuma wabuyela endaweni yakhe 
esemadolonzima. Kwakhanya ingathi inkani yetshongololo 
kaRozi isiphelile. 

Ngemva kwensuku ezimbili wabesethelekile uRozi 
kuNdunankulu futhi. 

‘Ndunankulu, ngiyazi ukuthi izimpi zonke zilwiwa ngezikhali. 
Ngiyazi futhi ukuthi lanxa umuntu eziphethe izikhali 
kuselokwenzeka ukuthi isitha sakhe simphephuluze. Lami 
ngifuna kengizame eyami impi elwiwa ngomlomo kuphela. Lanxa 
bengibulele akulandaba lokhu, futhi kuyabe kufe umuntu oyedwa. 
Ngibazi kuhle abantu abamnyama mina. Abanengi bathi “baba” 
kimi. Bayangihlonipha, bayangithanda, bazangilalela nza 
ngikhuluma labo. Ngifuna ukuthi ungivumele, Ndunankulu 
ngiyekhuluma lamaNdebele ezintabeni zaMatobo. Yilolelo elami 
engililandileyo kuwe, Ndunankulu. ’ 

“Kangizwa mina ukuthi uthini, Kambe yini ekukhathazayo 
ekwenza uze uzidele kangaka na? Ubizwa yikufa wena. Uthi 
umuntu angangena emlonyeni wengonyama eyikhangele na? Uthi 
bazangithini abanye abakithi nza ngikupha imvumo yokuzibulala 
na? Angifuni mlandu mina. Angikuvumeli ukuthi uyebonana 
lamaNdebele akho lawo. Angikaze ngizwe umuntu esithi ufuna 
ukuyokhuluma lempisi. Angakhuluma athini layo?’ 

‘Hatshi, Ndunankulu, mina ngicela nje ukuyabonana 
lamaNdebele. ’ 

‘Pho, bangakubulala uzaba ngumlandu kabani lowo na?’ 

‘Uzaba ngowani, Ndunankulu. Angithunywa nguwe. 
Ngiyazithuma mina.’ 

‘Mina ngokwami angikuphi mvumo. Imvumo uyazipha wena. 
Uyazithuma wena kawuthunywa yimi. Ungabulawa 

ngamaNdebele zindaba zakho. Mina angisoke ngalivuma icala 
lokufa kwakho. Ngiyazi uya phakathi kwengozi enkulu. Mina 
ngiyayibona njengoba ngikubona wena umi phambi kwami. 
Hamba-ke njengokuthanda kwakho ungakhali ngami kusasa.’ 

‘Ngiyabonga, Ndunankulu, ngizayobonana lazo izinduna 
zamaNdebele kusasa,’ 

9 Ukuchitheka kwesizwe samaNdebele 


‘Nanko okunye ngapho wethu. Kuhwaye ngenduku,’ kutsho 
uDungilizwe etsho kuDlodlo bonke sebebambene mathupha 
lamabutho abamhlophe. ‘Ngadla, mina kababa,’ walitsho 
ngomkhonto wakhe elinye ibutho elimhlophe walihlaba 
amambubu. Wawuthi ngcothu umkhonto wakhe masinyane 
wawuphisela komunye futhi latshaya amanggetshana ikhiwa 
latshetsha laphela. Waphinde futhi wawungcothula wadilizela 
omunye futhi phansi. 

Phela uDungilizwe ubenza umthwalo olula kangaka ngoba 
sebephelelwe zinhlamvu. KwakungesiKhumalo yedwa 
owayegwaza kanje. Bonke babegwaza ngokufananayo. 

Athe esagwaza kanje amaNdebele abesethelekile amanye 
amabutho amhlophe lezinhlamvu. Wakhala manje umbhobho 
wekhiwa amaNdebele kwaba yibuqethugethu. Lahlekela eceleni 
ikhiwa selibona ukuthi babaficile ofeleba. Kwakhanya тапје 
ukuthi eyamakhiwa le isilamandla, ekaDungilizwe isisehluleka. 
Yikho-ke abantu baqalisa ukuhlehla, babaleka bangena 
emaguswini. UDungilizwe laye uqobo wabaleka esebona ukuthi 
kunzima. 

Kodwa amakhiwa aphikelela ebalandela ngoba efuna 
ukwenanisela abakibo abangasekho ngenxa yalababantu. 

Babaleka badlula emizini yabantu besiKhalangeni ababevunule 
imisubelo. Babengavunuli amabhetshu njengamaNdebele. Мапје 
bathi lababantu bebona amajaha amabhetshu enhlanhlatha labo 
bagala ukubaleka beqonda lapha okugonda khona amaNdebele. 
Bayifunda ivaliwe ukuthi lukhulu oluxotsha amaNdebele amajaha 
enkani yetshongololo. Bethuka kakhulu bangena labo phakathi 
kwamaNdebele. Imisubelo lamabhetshu kwahlangana kwaba 
kunye. 

Kanti-ke amakhiwa ayabona ukuthi laba abemisubelo 
abalandaba Јакапси, abalendaba ngabamabhetshu kuphela. 
Umbhobho-ke wadla ibhetshu watshiya umsubelo. Атапуе 
amadoda abona sekunzima akhwela izihlahla ngejubane 
likachakide, kodwa lithe lifika ikhiwa lingasadlanga nkotshana 

watsho phezu kwebhetshu umbhobho walo lawohlokela phansi 
iNdebele lalandela abakibo. Umsubelo kawathintwa 
lakancinyane. Lathi ikhiwa, “Yehlika wena. Angilandaba lawe, 
ngifuna abalamabhetshu kuphela. ’ 

Athe amanye amaNdebele esekubonile lokhu ukuthi 
abemisubelo kabadutshulwa, labo baphephela emisubelweni. 
Amabhetshu abo bawalahlela khatshana. 

Phela nxa kuthiwa kulempi nje, akufekethwa. Kutsho ukuthi 
amadoda nhlangothi zombili asezimisele ukuncitshana impilo 
esayithanda. Umuntu usuka angabe еѕађба yilutho 
oluhlonitshwayo ‘lolwesabekayo. Unenjwa phezu kwesihlahla 
njengenyoni-atshayekele phansi afe kungabi ndaba zalutho lokho. 
Umuntu unemba omunye athi, ‘Hetshwa!’ ingathi unembe 
okungumvundla kubaleka. Ukufa yinto ejabulisa labo abazimisele 
ukulwa impi. Impi ligazi, zinkubalo, yikufa lokuhlupheka. Impi 
isuka ifiphaze isimo somuntu obulawayo lesalowo obulalayo. 
Lowo obulalayo usuka abe yisihluku esilenyawo ezimbili, kuthi 
lowo obulawayo asuke abe yinyamazana elenyawo ezine! 

INdebele alivunulanga umsubelo ngoba liwuthanda, hatshi. 
Lawuvunula ngenxa yokuthanda ukusila ekufeni. Lalisathanda 
ukudla amabele. Yebo, isethuko saba yisiphephelo somthuki! 
Ubuhole baba lusindiso lomZansi! 

Kulapha-ke uDungilizwe acetshiswa nguDlodlo ukuthi 
bavunule imisubelo labo. ‘Uyabona nje, Khumalo, ukuthi sifile 
namhla?’ 

“Yebo, ngiyabona.’ 

‘Uyabona ukuthi sesiphakathi kwengozi enkulu na?’ 

“Yebo, ngiyabona.’ 

‘Manje singenzani, Khumalo, odabeni olungaka na?’ 

‘Asife sizendlalele lathi.’ 

‘Kanti kungaba njani ukuthi lathi sihle sivunule imisubelo yabo 
le na?’ 

‘Hawu! Diodlo,’ kwatsho uDungilizwe ngokumangala 
okukhulu, ‘uthini? Uthi sivunule ubuhole? Uthi sife sembethe 
ubuhole ngenxa yokwesaba amanye amadoda anjengathi? 
Bazakuthini abanye abakithi nxa sihlangana labo phambili 
sisubele? Kungcono ukuhlangana labakithi abahambayo 
ngiliNguni nginje ngiphelele.’ 

‘Uyazi yini, we Khumalo, ukuthi yithi kuphela esingakasubeli? 
Abanengi bonke sebesubele, sebesindile,’ kwatsho uDlodlo. 

‘Angilandaba noma bonke sebesubele. Angifuni ukusubela 
ngehlazo mina. Angathini uMzilikazi kaMatshobana nxa 
ngihlangana laye ngisubele na? Suka bo, Diodlo, uligwala еіЫ. 
Utshaywa ngamanye amadoda uze uhawukele ubuhole.. Xeka bo, 
Dlodlo, mus’ ukungibhedela lapha.’ 

Wathula uDungilizwe wamuthi nhlo ngamehlo akhe abukhali, 
uDlodlo wakhangela phansi eselenhloni, койма engaboni elinye 
iqhinga lokusinda ngalo ngaphandle komsubelo, isiphephelo 
sabanengi. l 

Bathe besakhuluma kanje lwafika uhlamvu lokufa Iwamuthi 
thwa esingeni uDungilizwe wadilikela phansi. 

‘Dlodlo, Diodlo, akungigedisele, mnakwethu,’ kutsho 
uDungilizwe eseyinqumbi  phansi. ‘Akungigedisele 
ngiyehlangana labakithi abahambayo.’ 

‘Hatshi bo, Khumalo. Uthi owami umkhonto ungagwaza 
wena? Ngiyesaba, Khumalo. Lokho kungenziwa ngomunye, 
hatshi mina.’ 

‘Man’ ungigedisele, bela wena, funa ngikugedisele mina 
khathesi. Khawuleza, Dlodio, funa ngivuke ngikujuqajuge 
manje,’ kwatsho uDungilizwe ngolaka olukhulu langelizwi 
eligcwele ubuhlungu. 

Laye uDlodlo wahle wakubona ukuthi nxa engasenzanga isifiso 
sikaDungilizwe uyabe ewuvalelisile umhlaba mhlanokho. 

Wamsukela-ke ngomkhonto wakhe uDlodlo wamutsho 
esifubeni wamuthi xukuxuku kabili kathathu wawungcothula 
wasebonga uDungilizwe ethi, ‘Awuboni-ke, thole lomZansi. 
Indoda ngenjalo. Usale, mnakwethu, uzangifica phambill. 


Newalongwalo kaMatshobana, 
Ungaphi, mzac’ omnyama? 
Ngiyakubona, Ngqungqul’ endala, 
Wen’ owangcwatshwa ngumoya; 
Ithambo lakho alabanjwa muntu. 


Wathi khonapho uDungilizwe vuthu sengathi uyahlanya wathatha 
umkhonto wakhe lehawu lakhe wagida, wagida wavungamisa 
amahubo akibo endulo. Wageda wahlala phansi okaKhumalo 
waphinde wazitsho zonke izibongo zikaLobhengula. Ukufa 
kwafika kwamvala umlomo, kwamvala amehlo, kwamthathela 
amandla wonke, kwamlalisa phansi wanaba okaKhumalo wathi 
thwitshi umZansi wangaphakathi, walandela abakibo. 

10 Izikhali zethulwa kuMlamlankunzi 


‘Liyabona, madoda,’ kutsho uRozi, ‘ngize lapha ukuze lingitshele 
okulidubileyo.’ 

Athula amadoda amadala athi. zwi ingathi kawezwa 
okukhulunywayo. Alikhangela lelikhiwa eliza phakathi kwabantu 
lingahlomile kanti bona abantu behlomile bonke ngezinduku zabo 
langemikhonto yabo. Bethuka abantu besethuswa yisibindi 
sikaRozi. Kwabamangalisa ukuthi kayesabi ngani imikhonto 
yabo. ‘Uthembeni?’ bazibuza bonke ezinhliziyweni zabo. 
Bamthapha ngamehlo, bamesaba, bamhlonipha, bambuka ngoba 
ekhanya elesibindi seqhawe elikhulu elingakhathaliyo. Ukufika 
kukaRozi engaphethe zikhali kwabathena amandla. Yikho-ke 
kwaba nzima ukuthi bamphendule masinyane uRozi. Bathula 
bonke bathi zwi, akwanyikinyeka muntu, abantu bonke 
kwangathi ngamadwala la ayebagqaggele. 

` Waphinda wathi uRozi, ‘Ngikhuluma lani, madoda. Ngithi yini 
elidubileyo ukuze lenze lokhu na elikwenzileyo?’ 

Kwathuliseka kwathi cwaka okwesikhathi eside. 

Waphinda watsho ngelizwi lendoda elingaqhaqhazeliyo wathi, 
‘Tshonini, madoda, okulidubileyo. ’ 

Yasukuma enye induna endala yathi, ‘Njengoba uthi wena uze 
lapha ukuzokuzwa okusidubileyo, sesizakutshela-ke konke. 
Sidutshwa yikubulawa kwezinkomo zethu. Asifuni ukubana 
zibulawe thina.” 

Alivuma leli wonke amadoda athi, “Asifuni sibili.’ 

‘Ngokokuqala lokho,’ yaqhubeka induna. ‘Okwesibili yilokhu: 
Amapholisa asiphethe kubi lapha emizini yethu. Asenza izinja 
zawo.’ 

Watsho futhi umphakathi wathi, ‘Sesiyizinja zamahole.’ 

“Ngokwesibili lokho,’ yaqhubeka induna. “Okwesithathu 
yilokhu: Amakhiwa asesibaħgele imihlola eminengi lapha 
elizweni lethu. Izinto zethu azisemanga kuhle ngenxa yemihlola 
yamakhiwa. Sifuna-ke babuyele kibo lemihlola yabo.’ 

Wathula umphakathi wathi zwi. 

‘Okwesine yilokhu,’ yaqhubeka induna, ‘kulamakhiwa 

asintshontshela izinkomo zethu. Asiwafuni lakancinyane ezweni 
lethu ngoba izinkomo lezi ngezethu, akusizabo. Kusekhona njalo 
okunye okunengi okusikhathazayo, kodwa lokhu engikubalisileyo 
yikho okuphambili. Kumbe njalo kukhona okunye 
engikutshiyileyo, madoda, lingatsho,’ yaqeda induna yahlala 
phansi. 

‘Yikho lokho, Masuku,’ kwaphendula umphakathi. ‘Akusekho 
okunye.’ 

Kwathuliseka kwathi cwaka sekulindelwe impendulo evela 
kuRozi. 

‘Ngizwile, madoda,’ kuphendula uRozi. ‘Kuyezwakala 
elikutshoyo. Ukubulawa kwezinkomo zenu bekungesinto 
elolunya, дһа. Kwelakithi nxa izinkomo zingenwa ngumkhuhlane 
omubi siyasizidubule zonke ukuze zingatheleli ezinye. Lingathi 
lina kwenziwa kwezenu izinkomo kuphela, gha. Kodwa nza lina 
lingafuni ukuba zibulawe ezenu sizazama ukuthi zingabe 
zisabulawa. Kodwa lize lazi lonke ukuthi lizaphelelwa yizinkomo 
zenu ngenxa yomkhuhlane lo osungenele izinkomo zonke.’ 

Ukhuluma nje amadoda wonke amuthe nhlo ngamehlo agcwele 
ukumangala lokudidakala okukhanyayo. 

Waghubeka uRozi wathi, ‘Okokuhlutshwa ngamapholisa 
bengingakwazi Jokho. Ngilusizi ukuthi ayalihlupha amapholisa. 
Bekungafanelanga ukuthi alihluphe. Umsebenzi wamapholisa 
ayisiwo lowo owokuhlupha abantu, ngowokugcina abantu. 
Amapholisa yizona zisebenzi zabantu akukhethile ukuthi ngubani 
— omnyama lomhlophe, omdala lomntwana, umyanga 
lonothileyo. Ukulihlupha lokhu abakwenzayo, nxa bekwenza, 
kungaphandle komthetho njengoba ukuhasa kwamabutho lakho 
kungaphandle komthetho. Hatshi-ke, sizatshela amapholisa 
wonke ukuthi aphathe abantu kuhle ngendlela efaneleyo.’ 

Elemihlola eminengi esibangwe ngamakhiwa, kalithintanga 
uRozi. Engqondweni yekhiwa akutsho lutho lokho. Elokuthi 
amakhiwa abuyele kibo lalo kalithintanga uRozi ngoba esazi 
ukuthi amakhiwa abuya lengubo zawo zonke. Into 
eyayingababuyisela kibo yikwehlulwa kwabo ngamaNdebele 
kuphela. Kwakungekho okunye okwakungababuyisela kibo. 
Wakubona enggondweni yakhe ukuthi amaNdebele kawafuni 
amakhiwa ezweni lawo, kodwa wakubpna njalo ukuthi noma 
bengafuni kodwa bangenzani ngemikhonto yabo. Kwaba sobala 
kuye ukuthi abemikhonto yinyama yamange kwabemibhobho. 

Watshetsha-ke uRozi waphendula elesine elokuthi 
kulamakhiwa eba izinkomo zabantu. 

‘Nxa kulamakhiwa eba izinkomo zenu libongitshela masinyane 
ukuze lawomakhiwa axotshwe kulelizwe ngoba umthetho wethu 
kawuvumeli bani ukuthi ebe ulutho lomunye.’ 

Wageda wema mpo, wathula wathi du ekhangelene lamadoda 
wonke. 

Kwathuliseka kwathi cwaka kwangathi kuzakhuluma izihlahla 
lamadwala. Eqinisweni kwakungathi abantu balindele izihlahla 
lezi lamadwala la ukuthi aphendule inkulumo kaRozi. 

Waghubeka uRozi wathi, ‘Liyabona, madoda, lenze into embi 
sibili. Bekungamelanga ukuthi libulale abantwana labesifazana. 
Lenze into embi!’ ° 

Utsho njedokhu ukutsho ngamandla akhe wonke esethukuthele 
esebomvu njengeqolwane. ‘Bekungamelanga libulaie abantwana 
labesifazana,’ waphinda eselume umlomo wakhe wangezansi 
ingathi angabadla ngamazinyo аКһе. 

Wathula wathi du sengathi uyagcwalelana ngenxa yolaka 
olukhulu. Intamo yakhe yakhanya isibomvu ngenxa yegazi lakhe 
elaselibila. 

‘Bekungafanelanga ukuthi libulale abantwana labesifazana. 
Boneni? Yisenzo senu lesi esenza ngilisole lonke kakhulu. 
Ngalibulale thina kuphela. Thina asisithintanga isifazana senu 
labantwabenu, kodwa lina lenze into yobugwala. ° 

Lathula ikhiwa elizizwayo lema lathi mpo labajamela bonke 
ingathi liyabathelisa bohke. 

Bonke labo ababemkhangele bathi mbo amehlo phansi ngenxa 
yolaka lukaRozi olwaselugewele emehlweni akhe. 

Bacabanga abantu bathi ezinhliziyweni zabo, ‘Kambe umuntu 
lo uthembeni ekhuluma ngendlela enje ebantwini abaphethe 
izikhali kodwa yena ephethe uswazi kuphela? Uliqhawe sibili. 
Kambe yena uthi angasehlula sonke na? Kungabe yena ulamandla 
angakanani ukwehlula uzulu wonke lo! Uthembeni sibili?” 

Alidinga igunya lakhe uRozi amadoda wonke. ‘Sibili kukhona 
akuthembileyo.’ Kodwa bonanga bakwazisise kuhle lokho 
akuthembileyo. 

“Lokhu elikwenzileyo, sekwenzekile, sekwedlule. 
Asikukhohlweni sonke siqalise butsha,’ kwatsho uRozi. ‘Ngifuna 
khathesi likwazi kamhlophe lokhu: Manengi amakhiwa ezayo 
evela ezansi elandela thina lapha. Beza nje bonke bahlomile 


59 


baphelele. Insuku zonke siyanda. Alitshoni ilanga kungafikanga 
amakhiwa evela ezansi. Aliphumi ilanga kungafikanga amakhiwa | 
evela ezansi. Banengi, kababalwa. Liyafuna yini ukuthi 
sihlalisane ngoxolo kumbe  sihlalisane ngomkhonto 
langombhobho? Kukini, madoda, ukuthi lizikhethele inhlalo 
yoxolo kumbe inhlalo yokulwa njalonjalo. Kukini, madoda. 
ukukhetha ukuthula kumbe imfazo.’ 

Kuthe liqeda ukubaklolodela kanje lathula ikhiwa lema 
lalindela impendulo. Indawana yonke yathuliseka yathi cwaka! 

Ngemva kwesikhathi eside sokuthuliseka okukhulu. 
kwasukuma enye induna endala iphethe umkhonto wayo yawuthi 
ji laphana ezinyaweni zikaRozi. Zalandela ezinye zenza khona 
lokhu lazo. Kwasekulandela abantukazana manje yaze yaba 
yingumbi imikhonto phambi kukaRozi. 

Kwaba yikuphela koMvukela wamaNdebele uqedwa 
nguMlamiankunzi, uRozi. 


Zazithobelene inkunzi kweleMatopisi, 
Wazethula izikhali uMlamlankunz’ uRozi. 

